Source: https://www.xn--marttimls-32a9q.fi/mediassa
Timestamp: 2017-10-23 16:48:43+00:00
Document Index: 18450775

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Mediassa | marttimolsa
Punkalaitumen Sanomat 25.9.2014
Sössitty on
Eduskunta käsitteli viime viikolla hallituksen esitystä vuoden 2015 talousarvioksi. Puhetta riitti puolesta ja vastaan. Palaan tässä kirjoituksessani 16.9. eduskunnassa pitämääni puheeseen.
Seitsemän viime vuoden aikana Suomen valtion budjetti on kasvanut noin 15 miljardia euroa. Nyt valtiolla on velkaa lähes 100 miljardia euroa. Vuonna 1990 velkaa oli alle 10 miljardia. Samaan aikaan valtion budjetti on yli kaksinkertaistunut eli kasvanut 24 miljardista noin 54 miljardiin. Onneksi hallitus on päättänyt painaa jarrua, kun ensi vuoden talousarvioesitys pienenee jo toista vuotta peräkkäin. Valitettavasti tämä jarrutus maksatetaan pääosin kunnilla. Säästöjä tehdään muun muassa leikkaamalla kuntien valtionosuuksia peruspalveluista ja siirtämällä työttömyyskorvausten maksuja kunnille, joille on tarjottu keskeneräisiä uudistuksia toinen toisensa perään. Kuntarakenne-, sote- ja valtionosuusuudistukset ovat olleet kunnissa lausuttavana ja aiheuttaneet päänvaivaa virkamiehille ja luottamushenkilöille.
Hallitus antoi 15.9. eduskunnalle esityksen laiksi kunnan peruspalvelujen valtionosuudesta annetun lain muuttamisesta. Hallituksen esityksessä todetaan mm., että valtionosuudet vähenevät, mutta kuntien tehtävät eivät vähene muutoin kuin rakennepoliittisen ohjelman mukaisilla tehtävämuutoksilla. Kunnat joutuvat sopeuttamaan toimintaansa vähenevien valtionosuuksien vuoksi. Tämä kiristää kuntien käyttötaloutta sekä aiheuttaa painetta kunnallisverojen korottamiseen. Vuodelle 2015 esittävien muutosten vaikutus kuntien tuloveroprosenttiin vaihtelee 0,16—0,56 prosenttiyksikön välillä. Lain on tarkoitus tulla voimaan 1.1.2015.
Hallitus hehkuttaa, kuinka se tekee ansiotuloverotukseen inflaatiota vastaavan tarkistuksen tuloveroasteikon kolmeen alimpaan tulorajaan vuonna 2015. Hallituksen kuntiin kohdistamat säästötoimet siirtävät kuitenkin verotuksen painopistettä kunnallisveroon, mikä puolestaan vaikuttaa merkittävästi enemmän pieni- ja keskituloisiin kuntalaisiin kuin valtion tuloveroon. Nyt pannaan kunnat verottamaan pakon edessä.
Kuntaliiton varatoimitusjohtaja Kietäväinen on vahvistanut, että valtionosuusleikkaukset ovat olleet keskeisin valtion säästökohde, vaikka ne eivät paranna eurollakaan julkisen talouden tasapainoa. Leikkausten ainoa seuraus on, että valtio siirtää vain vastuuta ikävistä päätöksistä kuntiin, mikä johtaa kiristyneeseen kunnallisverotukseen ja uhkaa heikentää palvelujen laatua. Ilman valtionosuusleikkauksia kuntatalous olisi tasapainossa tänä päivänä.
Väitän, että ei ole sattuma, kun pienemmät kunnat kärsivät jälleen eniten. Alle 6 000 asukkaan kuntien valtionosuudet pienenevät keskimäärin 89 euroa/asukas ja 6 001 – 10 000 asukkaan kuntien valtionosuudet 90 euroa/asukas. Sen sijaan suurin osa yli 20 000 asukkaan kunnista saa lisää valtionosuuksia. Jos tämä ei ole pienempien kuntien pakkoliittämistä, niin mikä sitten? Tähän soppaan kun lisätään vielä parhaillaan kunnissa lausunnolla olevan sote –uudistuksen hurjimmat kauhuskenaariot kustannusten noususta, niin voidaan sanoa, että sössitty on!
SuurTampere 10.9.2014
Elinkeinoelämän keskusliiton hallituksen puheenjohtaja Ilpo Kokkila sanoi sen ensimmäisenä ääneen. ”Suomi alkaa muistuttaa ulkoilmamuseota, jota meillä ei ole varaa ylläpitää.”
Elokuun budjettiriihi oli suurta teatteria, johon haettiin draamaa näpertelemällä nimellisillä veronkevennyksillä. Tosiasiassa hallitus kaatoi kylmää vettä heikompiosaisten niskaan. Hallitus on leikkaamassa eläkeindeksejä ja korottamassa vielä lisää välttämättömyyshyödykkeiden, kuten sähkön verotusta, joten pientuloisten ja eläkeläisten ostovoima tuskin nousee. Asumisen lisäksi liikkuminen kallistuu, koska polttoaine- ja ajoneuvoveroa ollaan korottamassa aiottuakin enemmän.
Vielä ennen juhannusta ministeri Rinne puhui kasvun eväistä. Nyt nekin on syöty ja samalla omat sanat. Rinne oppi nopeasti kuka määrää tahdin; pääministeri ja Kokoomus. Hallitus unohti lähestulkoon kaikki kasvun kannustimet. Varsinkin pk-yrityksistä löytyisi potentiaalia työllistää väkeä, jos vain niitä rohkaistaisiin kehittämään toimintaansa. Nyt jos koskaan on korkea aika lopettaa lähinnä Venäjää hyödyttävän energiapolitiikan tekeminen ja ottaa tavoitteeksi kohtuuhintainen kotimainen energia, joka parantaa huoltovarmuuttamme ja saa aikaan kymmeniätuhansia uusia työpaikkoja.
Maamme työttömyys kasvaa tällä hetkellä EU:n nopeinta tahtia, ja mikä huolestuttavinta, pitkäaikais- sekä nuorisotyöttömyys ovat räjähtämässä käsiin. Tätä talouden isoa kuvaa eivät käännä edes pitkään toivotut positiiviset uutiset Turun telakan suunnalta. SAK:n ylläpitämän tilaston mukaan elokuun puoliväliin mennessä Suomessa on tänä vuonna irtisanottu 6 677 työntekijää. Viimeaikaisten surullisten uutisten perusteella tästä vuodesta uhkaa tulla jopa synkempi kuin vuosi 2013.
Monessa mielessä Suomen meno alkaa muistuttaa Espanjan ajautumista kriisiin. Bkt supistuu jo kolmatta vuotta, työttömyys kasvaa eikä vienti vedä, mutta kustannukset juoksevat. Suomi uhkaa palata Impivaaraksi, jossa eletään toistemme paitoja silittämällä. Huolestuttavinta on, että hallituksen suuret rakennepäätökset ovat edelleen tekemättä. Sote- ja eläkeratkaisu, kuntauudistus ja menoleikkaukset. Oppositiolla on edessään töitä ja lämmin syksy, kun suunniteltuja kiristyksiä lievennetään vuoden 2015 budjetissa. Siitä lähdetään, että muutosta tapahtuu!
Aamulehti 14.5.2014
Lakiteksti on yhtä epäselvää kuin haja-asutusalueiden jätevesien puhdistamisessa. Monessa kunnassa taloustilanne houkuttelee miettimään lisäeurojen keräämistä.
Sadevedestä saattaa pian ropista euroja kunnille
Eduskunnan käsiteltävänä on parhaillaan hallituksen esitys eduskunnalle laeiksi vesihuoltolain sekä maankäyttö- ja rakennuslain muuttamisesta. Eräs keskeinen periaatteellinen muutos vesihuoltolain uudistuksessa on hulevesien eli sade-, sulamis- ja perustusten kuivatusvesien viemäröinnin irrottaminen vesihuoltolain mukaisesta vesihuollon käsitteestä. Tämä uudistus vaikuttaa vesihuoltolain soveltamisalaan siten, että uuden vesihuoltolain useimpia säännöksiä ei sovelleta huleveden viemäröintiin, vaan hulevesistä säädetään nykyistä kattavammin maankäyttö- ja rakennuslakiin lisättävillä uusilla säännöksillä. Maankäyttö- ja rakennuslakiin lisättäisiin uudet säännökset hulevesisuunnitelmasta. Se olisi uusi teknisiin suunnitelmiin rinnastuva asia, joka voisi olla osa katusuunnitelmaa tai yleisten alueiden suunnitelmaa. Kunta voisi ehdotetun maankäyttö- ja rakennuslain perusteella päättää ryhtyä perimään myös uudentyyppisiä maksuja, joilla voitaisiin kattaa kunnan hulevesijärjestelmän rakentamiskustannuksia sekä käyttö- ja ylläpitokuluja. Maksut kohdistuisivat niiden kiinteistöjen omistajille ja haltijoille, jotka kuuluisivat kunnan hulevesijärjestelmän vaikutusalueeseen.
Kunta voi periä kunnan hulevesijärjestelmästä sille aiheutuneiden kustannusten kattamiseksi vuosittaisen maksun hulevesijärjestelmän vaikutusalueella sijaitsevien kiinteistöjen omistajilta tai haltijoilta.
Kunta hyväksyy maksun määräämisen perusteet sisältävän taksan. Maksun perusteita ovat kunnan hulevesien hallinnan ratkaisut ja kiinteistön sijainti kunnan hulevesijärjestelmän vaikutusalueella.
Tämän tarkemmin maksun määrää ei lakiesityksessä määritellä, joten kunnille jää suhteellisen vapaat kädet määritellä maksu.
Tärkeä kohta lakiesityksessä kuitenkin kuntalaisen kannalta on se, että kuntia ei edellytetä perimään hulevesimaksua. Vaihtoehtoisesti kunta voisi edelleen kattaa hulevesien hallinnasta aiheutuvat kustannukset verovaroin kuten nykyäänkin.
Monessa kunnassa kuitenkin nykyinen taloudellinen tilanne houkuttelee miettimään, voitaisiinko uudella taksalla kerätä lisää euroja kunnan kassaan.
Lakiesityksen mukaan kunnan päättämällä vesihuoltolaitoksen hulevesiviemäröinnin alueella oleva kiinteistö on liitettävä siihen. Vapautus liittämisvelvollisuudesta hulevesiviemäriin on myönnettävä, jos liittäminen muodostuisi kiinteistön omistajalle tai haltijalle kohtuuttomaksi.
Tässä on otettava huomioon kiinteistön hulevesien hallinnasta aiheutuneet kustannukset, liittämisestä syntyvät kulut, vesihuoltolaitoksen hulevesiviemäröinnin vähäinen tarve tai muu vastaava erityinen syy.
Jälleen kirjoitetaan lähes yhtä epäselvää lakitekstiä kuin haja-asutusalueiden jätevesien puhdistamiseen liittyvässä lainsäädännössä. Tämä tapahtuu sillä poikkeuksella, että nyt kuitenkin valtuustot ovat avainasemassa määriteltäessä taksat.
Samoin kunnat voivat päättää, maksatetaanko kustannukset kaikilla kuntalaisilla vai ainoastaan vaikutusalueen piiriin kuuluvilla asukkailla.
Alueviesti 5.3.2014
Energiapolitiikka oikeille raiteille
Suomesta on kriisivuosina kadonnut kymmeniä tuhansia teollisia työpaikkoja ja sama tahti näyttää jatkuvan vielä ainakin 3 vuotta. Työttömyysaste on 8,5 prosenttia ja talouskasvu on EU-komission tuoreen ennusteen mukaan lähellä nollaa, joka selvästi alle euroalueen keskiarvon. Suomen valtio velkaantuu yli 7 miljardin vuosivauhtia ja koko julkisen talouden velka uhkaa ylittää 60 % rajan BKT:sta vielä tänä vuonna. Tämä tarkoittaa sitä, että Suomi joutuu EU:n ohjailtavaksi velan supistamiseksi. Olemme siis Kreikan tiellä.
Kuuden puolueen hallitus sopi kautensa alussa vuonna 2011, että julkisen talouden sopeutustoimet tehdään 50–50-periaatteella eli puolet veronkiristyksillä ja puolet säästöillä tai menojen leikkauksilla.
Hallituksen kehysriihi on ollut lämpimänä syksyin keväin. Seuraava kerran riihi lämpiää 24. ja 25.3.2014. Sopeutettavaa on valtiovarainministeriön arvion mukaan 3,3 miljardia eroa. Martti Hetemäen johtama asiantuntijaryhmä suositti sopeuttamiseen kolmen vuoden jaksotusta. Sopeuttaminen ei valitettavasti näytä päättyvän tähän. Sen verran suuri on Suomen julkisen sektorin kestävyysvaje. Nyt pitää keksiä jotain muuta kuin jatkuvat veronkorotukset. Nyt tarvitaan talouskasvua.
Hallituksen kannattaisi ottaa vakavasti professorityöryhmän laatima Kasvua ja työllisyyttä uudella energiapolitiikalla –raportti. Lyhyesti sanottuna professorit haluavat kääntää vuosittain tuontienergiaan valuvat miljardit eurot kotimaiseksi energiakysynnäksi. Tämä tukisi talouskasvua ja loisi kymmeniä tuhansia uusia työpaikkoja Suomeen. Ratkaisuja pitäisi hakea uusiutuvista energialähteistä ja energiatehokkaista ratkaisuista. Professorien viesti on selkeä: Suomi on täynnä energiaa ja sitä kannattaisi hyödyntää.
Raportin mukaan Suomi käytti vuonna 2012 8,5, miljardia euroa energiantuontiin. Tämä olisi professorien mukaan mahdollista kääntää kotimaiseksi kysynnäksi. Vuoteen 2020 mennessä summasta olisi mahdollista kääntää Suomeen 20 %, vuoteen 2035 mennessä 50 % ja vuoteen 2050 mennessä 100 %. Lupaukset ovat kovat: 50 000 työpaikkaa vuoteen 2020 mennessä ja 90 000 työpaikkaa vuoteen 2050 mennessä. Työryhmän mukaan ongelmana ovat muun muassa vanhanaikainen ajattelu sekä 2,7 miljardin euron valtion vuotuiset energiatuet, jotka estävät siirtymästä moderniin energiajärjestelmään. Vanhaa energiapolitiikkaa on ohjannut professorien mukaan energian hinta ja saatavuus. Oman käsitykseni mukaan Suomen energiapolitiikkaa hallituksessa ja ministeriöissä ohjaa vihermafia, joka ei hyväksy muita energiamuotoja kuin lihasenergian ja hankaussähkön.
Meneillään oleva ympäristönsuojelulain muutos ja sen 13 § koskien soiden luonnonarvoja, on erityisen suuri uhka turvetuotannollemme. Samassa laissa tuodaan teollisuuspäästödirektiivi osaksi kansallista lainsäädäntöä. On puhuttu 800 miljoonan euron lisäkustannuksista teollisuudelle. Ei näytä hyvältä, koska tämän hallituksen linja on säätää tiukempia lakeja, mitä direktiivi edellyttää. Oppositiossa joudumme tekemään kaikkemme, että kohtuus säilyy ja kotimainen energia valtaa sijaa edellä kuvatulla tavalla.
Toinen vakavasti otettava asiantuntija-arvio on professorien Bengt Holmströn, Sixten Korkman ja Matti Pohjola hiljattain valtioneuvostolle luovuttama Suomen talouskriisin luonne ja kasvun edellytykset –tilannekatsaus. He peräänkuuluttavat katsauksessaan tiukkaa ja jatkuvaa säästökuuria Suomen julkiselle sektorille. Professorit sanovat suoraan, että ennakoitavissa olevat julkiset menot eivät ole kestävästi rahoitettavissa nykyisillä veroasteilla.
Toivottavasti edes osa kehysriiheen osallistuvista ministereistä tutustuu näihin edellä mainittuihin julkaisuihin, eikä suhtaudu niiden sisältämiin viesteihin sillä ylimielisyydellä, millä ovat suhtautuneet lukuisten asiantuntijoiden selvityksiin. Veroja kiristämällä kasvu heikentyy ja julkisen sektorin toipuminen siirtyy yhä kauemmaksi tulevaisuuteen. Suomen kansa odottaa, että riihessä puidaan edellytykset kasvulle ja työllistämiselle sekä julkisten menojen kuriin saamiseksi. Hallituksella on valta ja vastuu.
Punkalaitumen Sanomat 20.2.2014
Keskittäminen jatkuu
Tällä hetkellä länsimaisilla demokratioilla ei mene juuri kovinkaan hyvin, ainakaan taloudellisessa mielessä ja Suomella vielä vähemmän. Tiedämme, että euroon liittymisen seurauksena pienen valtion on entistä vaikeampaa puolustautua suuria talousmahteja vastaan 13 parlamentaarikon voimin 753 muuta vastaan. Viimevuosina hyvinvointia on myös alettu jakamaan entistä voimakkaammin ympäri Eurooppaa, vaikka kotimaassakin rahalle olisi ollut parempaa tarvetta. Siksi ongelmat vain syvenevät ja jatkuvat muutokset seuraavat toinen toistaan myös kunnallissektorilla valtion toimesta. Nyt Suomessa suuri muutospaine on suunnattu kuntien itsemääräämisoikeuden rajaamiselle ja valtionosuuksien leikkaamiselle, vaikka todellinen ongelma johtuu valtion velkaantumisesta em. syistä täydennettynä aikaisempien hallitusten tekemistä virheistä. Eikö olisi oikeudenmukaisempaa ja helpommin toteutettavissa, että Suomen valtio ottaisi terveyden- ja sairaanhoidon omaksi tehtäväkseen ja jokainen kunta voisi ihan itse määrätä omat rajansa ja kunnan kehittämisen strategiansa niillä vahvuuksilla mitä kunta omaa ja itselleen määrittelee? Kuntalainen maksaisi veroja oman kunnan hyvinvoinnista ilman kuntarakenne- ja sotesotkuja. Viime aikoina myös on paljastunut todelliset syyt Kokoomuksen ja SDP:n voimakkaille uudistushaluille. Selvitysten mukaan heidän valtansa kasvaisi kuntien pakkoliitoksilla, kun nykyisten kuntien, maaseudun ja syrjäkulmien ongelmat kuuluisivat entistä vaimeampina huutoina heidän lasitorneihinsa, maaseudun puolestapuhujien harvetessa keskittämisen seurauksena.
Nyt on jälleen liikkeellä selvitysmiehen tekemä alustava hallituksen esitysluonnos kuntien peruspalvelujen valtionosuusjärjestelmän uudistamisesta. Kuntien tulee lähettää lausuntonsa esityksestä 4.4.2014 mennessä valtiovarainministeriöön. Kunnat saavat siis jälleen lausua tai kommentoida valtiovarainministeriön tekemää esitystä, joka ottaa toisilta ja antaa toisille kunnille. Valitettavasti nykyisen hallituksen maaseudun tyhjentämiseen tähtäävä linja jatkuu tässäkin esityksessä. Väitän, että ei ole sattuma, että pienemmät kunnat kärsivät jälleen eniten. Alle 6 000 asukkaan kuntien valtionosuudet pienenevät keskimäärin 89 euroa/asukas ja 6 001 – 10 000 asukkaan kuntien valtionosuudet 90 euroa/asukas. Sen sijaan suurin osa yli 20 000 asukkaan kunnista saa lisää valtionosuuksia.
Kriteereinä valtionosuusuudistuksessa käytetään ikärakennetta, sairastavuutta, työttömyysastetta, kaksikielisyyttä, vieraskielisyyttä, asukastiheyttä, saaristoa ja koulutustaustaa. Verrattuna nykyiseen valtionosuusjärjestelmään uudessa sairastavuuden, kaksikielisyyden, vieraskielisyyden ja koulutustaustan painotusta on lisätty. Tässäkin tapauksessa exel -laskentatalukon käyttö on varsin kätevää, kun halutaan tuloksesta tilatun kaltainen. Ei liene sattumaa, että Jyrki Kataisen (kok) ja Carl Haglundin (r) Espoolle on luvassa lisää valtion kahisevaa. Myös Paavo Arhinmäen (vas) Helsinki ja Jutta Urpilaisen (sd) Kokkola voittavat. Miettimään panee myös se, että menettävien kaupunkien joukossa ovat Tampere, Turku ja Pori.
Kaiken tämän epäoikeudenmukaisuuden tiedostavana katson onko mitään tehtävissä.
Punkalaitumen Sanomat 30.1.2014
Valtuuston puheenjohtajisto jatkaa entisellään
Punkalaitumen kunnanvaltuuston vuoden ensimmäinen kokous pidettiin maanantaina. Kokouksessa valittiin valtuuston puheenjohtajisto, joka jatkaa viimevuotisella kokoonpanolla.
Kunnanvaltuuston kokous maanantaina oli niin nopea, että kukaan tuskin huomasi valtuuston historiassa Punkalaitumella alkaneen 105. toimintavuoden. Kokous nuijittiin päätökseen vain neljässä minuutissa.
Valtuustoa johtamaan valittiin edelleen Outi Uusi-Kouvo (kesk). Esityksen valinnasta teki Timo Karunen (kesk). Ensimmäiseksi varapuheenjohtajaksi tuli Ari Prihtin (ps) tekemällä esityksellä Martti Mölsä (ps) ja toiseksi varapuheenjohtaja kokoomuksen Harri Lumme, jota tehtävään esitti Sirkka Madekivi (kok).
Valtuusto hyväksyi työjärjestyksellisiä päätöksiä pöytäkirjojen tarkastamisesta ja nähtävillä olosta sekä päätti alustavasi valtuuston kokoontumisaikataulusta. Kunnalliset ilmoitukset päätettiin julkaista kunnan ilmoitustaululla, Punkalaitumen Sanomissa sekä viranhaltijoiden haun osalta lain edellyttämällä tavalla. Ilmoitukset tullaan julkaisemaan myös kunnan nettisivuilla.
Kunniamerkit jakoon
Valtuuston kokouksen päätteeksi jaettiin itsenäisyyspäivänä myönnetyt kunniamerkit. Kunnanhallituksen puheenjohtaja Sirkka Madekivi sai vastaanottaa Suomen Leijonan ansioristin. Vesilaitoksen vastaava hoitaja Kari Nieminen sekä valtuuston ja hallituksen entinen puheenjohtaja Ari Poutala saivat Suomen Valkoisen Ruusun mitalin. Kunniamerkit ojensivat valtuuston puheenjohtaja Outi Uusi-Kouvo, kunnanjohtaja Lauri Inna sekä talous- ja hallintojohtaja Oili Mölsä.
Kunniamerkkien saajien puolesta kiitossanat lausui Sirkka Madekivi. – Saadut kunniamerkit edustavat kaikkien kunnan työntekijöiden ja luottamushenkilöiden antamaa työpanosta. Me kaikki rakennamme työllämme kuntakuvaa ja tunnustus kannustaa edelleen tekemään työtä kunnan hyväksi.
Eläkkeelle jäänyt kirjastotoimenjohtaja Raimo Jokinen ei ollut saapuvilla vastaanottamaan Suomen Valkoisen Ruusun ansioristiä mutta hänen ajatuksensa kuulijoille välitti Sirkka Madekivi kirjeen muodossa.
Alueviestin verkkosivut 27.1.2014
Mölsä Pirkanmaan kansanedustajien työvaliokunnassa
Punkalaitumelainen kansanedustaja Martti Mölsä (ps.) on nimetty Pirkanmaan kansanedustajien neuvottelukunnan työvaliokuntaan.
Neuvottelukunnan puheenjohtajaksi valittiin Kimmo Sasi (kok.) ja varapuheenjohtajaksi Mikko Alatalo (kesk.).
Muut jäsenet työvaliokunnassa ovat Hanna Tainio (sd.), Anna Kontula (vas.), Oras Tynkkynen (vihr.) ja Leena Rauhala (kd.).
Tällä järjestäytymisellä Pirkanmaan kansanedustajien neuvottelukunta jatkaa seuraaviin eduskuntavaaleihin eli ensi vuoden huhtikuuhun saakka.
Punkalaitumen Sanomat 23.1.2014
Suomen kunnat ovat jälleen saaneet tilaisuuden lausua. Maanantaina lähti kuntaministeri Henna Virkkusen verstaalta viimeisin esitys lausuntokierrokselle. Esitys mahdollistaa kuntien pakkoliitokset maakuntakeskusten ympäristössä. Laki tulee voimaan näillä näkymin heinäkuussa 2014.
Oikea nimitys tälle esitykselle lienee farssi. Hallitus on vakuutellut vakuuttelemasta päästyään, että se ei aja kuntien pakkoliitoksia. Lakiesitys pakkoliitoksista on kuitenkin tehty ja nyt hallitus vakuuttaa, että se ei tee pakkoliitoksia, vaan seuraava hallitus tekee jos on tehdäkseen. Tuskin ehtivät kuntarakennelain kuohut laskemaan kuntakentällä, kun taas saatiin lisää aihetta kuohuntaan. Tosin nyt Virkkusen verstaan esitys kuohuttaa eniten 24:ää kehyskuntaa. Hallitus on pitänyt taitavasti median ja sitä kautta kansan kiinnostuksen kuntapolitiikassa.
Kuntien pakkoliitoskeskustelu on hallinnut puheita koko alkaneen vuoden. Kovin vähälle huomiolle on sen sijaan jäänyt Suomen siirtyminen euromaiden pankkiunioniin. Vastuu merkittävien eurooppalaisten pankkien valvonnasta siirtyy yhteiselle pankkivalvontaviranomaiselle eli Euroopan keskuspankille lokakuussa 2014. Suomesta EKP:n suoraan valvontaan tulevat Nordea, OP-Pohjola ja Danske Bank. Kriisinratkaisumekanismi aloittanee toimintansa vuoden 2015 aikana. Käytännössä päätösvalta siirtyy jäsenmailta ylikansalliselle valvontaelimelle ja pankkiunioni korvaa kansallisia päätöksentekijöitä ulkomaisilla päätöksentekijöillä. Jälleen on piikki auki taivasta myöten. Kaiken lisäksi uusille laitoksille tarjotaan avointa piikkiä, koska kukaan ei tiedä, paljonko pankkikriisi tulee kulloinkin maksamaan. Valtiovarainministeriön rahoitusmarkkinaosaston entinen ylijohtaja Peter Nyberg vahvisti YLE:n haastattelussa joulukuussa 2013, että veronmaksajat saavat jatkossakin varautua kaivamaan kuvettaan pankkien pelastustalkoissa. Nybergin mukaan tämä on hyppäys kohti liittovaltiota ja tällä hän tarkoittaa sitä, että joku muu kuin me päätämme. Olisiko viisainta pitää pankkivalvonta edelleen kansallisella tasolla tai mennä kimppaan Pohjoismaiden kanssa?
Euroopan keskuspankki (EKP) käy tällä hetkellä läpi pankkien taseita selvittääkseen mitä sillä on käsillään ennen kuin se ottaa vastuun noin 130 eurooppalaisen pankin valvonnasta lokakuussa. Uuden tutkimuksen mukaan Euroopan pankeilla on ainakin 767 miljardin euron pääomavaje. Asiasta kirjoittaa uutistoimisto Bloomberg. Tutkimuksen mukaan EKP:n kattava ja päämäärätietoinen pankkien varojen tutkinta tulee todennäköisesti paljastamaan merkittäviä pääomapuutteita useissa eurooppalaisissa pankeissa. Erityisen huolissaan tutkijat ovat Ranskasta ja Saksasta. Ranskalaisten pankkien pääomavaje on kaikista suurin, 285 miljardia euroa. Saksalaiset ovat seuraavana 200 miljardilla. Tällaisessa porukassa me siis toimimme.
Sdp:n puheenjohtaja, valtiovarainministeri Jutta Urpilainen pohti viime viikonvaihteessa syntyjä syviä Työväen Akatemian tilaisuudessa. Hän puhui nuorille demarivaikuttajille. Urpilaisen mukaan euroryhmässä päätösten tekoa ohjaa näkymätön käsi. Käsite on taloustieteilijä Adam Smithin luoma. Smithin ajatuksen mukaan markkinoilla oman edun tavoittelu toimii koko yhteiskunnan hyväksi näkymättömän käden ohjaamana. Urpilainen yhdisti näkymättömän käden ja kokemuksensa euroryhmästä monikansallisiin yrityksiin. Euroryhmään kuuluvat euroalueen valtiovarainministerit ja he tekevät mm. eurokriisin selvittämiseen liittyvät päätökset. Valtiovarainministeri pohtii Helsingin Sanomien verkkosivuilla, että kuka tätä maailmaa oikeasti johtaa. Urpilaisen mukaan vallan pitäisi olla demokraattisesti valituilla poliittisilla päätöksentekijöillä, mutta onko se sitten kuitenkaan niin, tuumaa Urpilainen. Mielestäni tätä pohdintaa kannattaisi jatkaa hallituksen seminaarissa. Se nyt kuitenkin selvisi ilman seminaariakin, että euromaiden pankkien pelastustalkoissa veronmaksajien kukkarolla käy taas näkymätön käsi.
Kaikesta huolimatta, hyvää alkanutta vuotta 2014.
Aamulehti 12.1.2014
Työväenluokan edustajat jakavat surutta rahojamme
Evoluutio on koodannut jokaiseen eliömuotoon ne välttämättömät perustiedot, joita se tarvitsee selvitäkseen ja lisääntyäkseen. Ihmisen poikkeuksellisen kehittymisen seurauksena olemme ylittäneet pelkän perustason. Älynsä myötä esivanhempamme pystyivät hankkimaan yhä enemmän hyödyllistä tietoa ympäröivästä maailmasta ja täydentämään tietojaan kokemuksen perusteella. Yrityksen, erehdyksen ja onnistumisen kautta hankitulla kokemusperäiseen perustuvalla tiedollakin oli kuitenkin rajansa. Tarvittiin tiedettä avuksi, jotta ihmiskunta pääsi nykykehityksen juurille ja teknologia alkoi pyörittää rattaita.
Tarvittiin myös uskontoa ja politiikkaa, hienoja iskulauseita ja ideologiaa. Erään aatteen ytimenä on pyrkimys poistaa eriarvoisuus yhteiskunnan kaikilta aloilta. Jokainen yksilö on ainutlaatuinen ja korvaamaton. Saman aatteen mukaan henkilöitä ei valita eri tehtäviin syntyperän, rikkauden tai vallan perusteella. Henkilökohtainen kyky, taito ja siveellinen kunto määrätköön.
Teollisen kasvun myötä vahvistui työväestö, joka omaksui sosialistisen sanoman. Marxin muotoilemana julistus sai muodon, että sosialismi oli oleva tulos väistämättömästä kehityksestä. Kapitalismin luonteesta johtuu, että omaisuus kasaantuu yhä harvemmille, kunnes yksityisomaisuus on kapitalistien toimesta poistettu 90 prosentilta yhteiskunnan jäseneltä.
Tämän jälkeen proletariaatti ottaa poliittisen vallan, takavarikoi takavarikoitsijan omaisuuden ja keskittää kaikki tuotantovälineet valtion haltuun. Tietyn ylimenokauden jälkeen valtio kuolee tarpeettomana pois ja ihminen elää onnellisena elämänsä loppuun asti.
Nyt kun olen päässyt seuraamaan politiikkaa eduskunnan ytimessä, minusta tuntuu, että tämä omaisuus on jo siirtynyt proletariaattia edustavien haltuun. Siksi he puolustavat niin kiihkeästi suurituloisten ja suurpääomasijoittajien omaisuutta, mutta ovat unohtaneet samalla ideologiansa ottaa tuotantovälineet valtiolle. He ovat valmiit jakamaan valtion rahat ympäri Eurooppaa ja Suomen valtio voi kuolla tarpeettomana pois. Sinä maksat ja maksat entistä varmemmin, jos olet pienyrittäjä, maatalousyrittäjä, työntekijä tai eläkeläinen. Maksat myös vapaamatkustajat. Siksi tarvitaan vastikkeettoman sosiaaliturvan uudelleenarviointia. Tutkimukset kertovat nykyjärjestelmän ongelmista. Kansa passivoituu ja yhteiskunta voi entistä huonommin. Emme tarvitse holhousta, vaan hyvinvointiyhteiskunnan.
kansanedustaja (ps) Punkalaidun
Punkalaitumen Sanomat 19.12.2013
Kotona Punkalaitumella!
Onko sama asia missä joulun viettää? Kotona, Punkalaitumella, Suomessa, Euroopassa, maapallolla, vai avaruudessa? Kaikissa näissä voit viettää sen yhtä aikaa, jos vietät joulun Punkalaitumella, sillä kotimme sijaitsee myös avaruudessa. Kaiken tämän mahdollistaa avaruudessa kiitävä oma aurinkomme. Tuo hehkuva valtava pallo, joka loistaa vielä ainakin 4 mrd. vuotta suunnilleen samanlaisena ja on loistanut jo yli 4,5 mrd. vuotta ennen tätä päivää.
Oleellista meille onkin turvata maapallon olosuhteet sellaisina, että elämä voi jatkua ja joulunvietto on mahdollista tulevaisuudessa. Suurin uhka tälle pallomme on ylikuormittuminen päästöistä ja niistä merkittävimpänä pidetään kasvihuonekaasuja, joiden merkitys ja vaikutus nykyään tunnetaan.
Avainsana onkin kestävä kehitys. Kestävää kehitystä ovat mm. toimet, joilla päästöt ovat tasapainossa luonnon kiertokulussa. Puhutaan vähä- ja hiilineutraaleista päästöistä ja bioenergiasta. Puhdas luonto ja bioenergia ovatkin olleet Punkalaitumella jo pitkään tavoitteissamme etusijalla. Tällä hetkellä kuntamme kaikkien rakennusten lämmitysenergiasta tuotetaan noin 60 % kotimaisella biomassalla eli suomeksi sanottuna hakkeella, pelletillä, puulla ja turpeella.
Kuluvan vuoden aikana kuntamme tavoitteet ovat asetettu kuitenkin vieläkin korkeammalle. Ei riitä, että vain lämmitysenergiasta lähes 80 prosenttia tuotetaan punkalaitumelaisella biomassalla, Tämä toteutuu, kun loputkin öljylämmitteiset ydinkeskustan rakennukset muutetaan kotimaiselle energialle. Siksi suunnitteilla on tuuli-, biokaasu- ja biohiilivoimaa, jolloin kuntamme olisi kokonaisenergian tuotannossa omavarainen ja energiaa riittäisi vietäväksi lähikaupunkeihin ja valtakunnan sähköverkkoon sekä biokaasua autoihin.
Koska kuntamme itsenäisyys on asetettu valtuuston päätöksellä yksimielisesti etusijalle, emme tarvitse selvityksiä kuntaliitoksista, ellei meitä siihen pakoteta. Edellä kuvaamani energiaratkaisut ovat ajateltu turvaamaan tätä itsenäisyyden säilymistä elinkeinoelämän myötävaikutuksella ja turvaamaan tiettyjen palvelujen säilyminen lähellä. Tähän jokainen kuntalainen voi myös vaikuttaa omilla hankinnoillaan nyt joulun alla ja muulloinkin.
Punkalaitumelaisille tärkeitä asioita on oma kunta, oma seurakunta, omat lähipalvelut, omat sukulaiset ja ystävät ja kaiken tämän lisäksi perinteet ja toiminta omissa yhteisöissä. Siksi minustakin on hienoa viettää Joulua Punkalaitumella!
Punkalaitumen Sanomat 21.11.2013
Kuntakenttä kuohuu
Kuntarakennelaki tuli voimaan 1.7.2013 ja on saanut kuntakentän kuohumaan. Nyt kuitenkin kannattaisi antaa vaahdon laskea ja keskittyä olennaiseen, eli Punkalaitumen kunnan kehittämiseen. Kuntauudistus etenee rinnan sote -uudistuksen kanssa ja mikäli hallituksen kompurointi näissä merkittävissä uudistuksissa jatkuu edelleen, asia tuskin tulee eduskuntaan vielä keväällä 2014. Eduskunta säätää erillisellä lailla yhdistymisselvitysten määräajasta vasta, kun sote -järjestämislaki on hyväksytty ja se saattaa kestää. Punkalaitumella on toimittu niin kuin laki vaatii. Näin tehtiin Punkalaitumella Paras -hankkeenkin suhteen. Kaikki kunnat eivät kuitenkaan ole toimineet Paras –hankkeessa kuten laki olisi vaatinut ja nyt, kun hätä on suuri, huudetaan naapureita apuun.
Tätä soppaa merkittävämpi ja ajankohtaisempi kuntia koskeva asia on hallituksen rakenneuudistusohjelma. Hallitus päätti elokuussa 2013, että marraskuussa 2013 se nujertaa kestävyysvajeen. Marraskuun lopussa on tarkoitus kertoa, miten rakenteita uudistetaan ja miten kuntien tehtävät kevenevät miljardin arvosta vuosina 2014 – 2017. Hallitus saa käsiinsä reilun viikon kuluttua valtiosihteeri Martti Hetemäen johtaman valtiovarainministeriön työryhmän ehdotuksen eli karsintalistan. Ministerien ja hallituspuolueiden kansanedustajien lausunnot ovat olleet varsin ristiriitaisia. Kaikki hallituspuolueet kuitenkin huutavat yhteen ääneen, että kuntalaisille on taattava keskeiset peruspalvelut. Suurin osa kuntien rahoista kuluu juuri peruspalvelujen järjestämiseen, joten niistä on helpointa säästää eniten. Suurimmat menoerät kuntien käyttökustannuksista ovat erikoissairaanhoito, perusopetus, perusterveydenhuolto, lasten päivähoito sekä vanhusten ja vammaisten palvelut. Ei tarvitse olla kummoinenkaan asiantuntija ennustaessaan, että nimenomaan edellä mainituista kustannuksista haetaan tuo miljardi euroa.
Toinen kuntien talouteen merkittävästi vaikuttava uudistus on näillä näkymin vuoden 2015 alusta alkaen voimaan tuleva uusi valtionosuuslaki. Valtionosuusjärjestelmän uudistaminen on osa hallituksen uudistusta ja sitä on tarkoitus yksinkertaistaa ja selkeyttää vähentämällä merkittävästi laskentakriteereitä sekä poistamalla kriteerien päällekkäisyyksiä. Nykyjärjestelmässä kriteereitä on lähes 50 ja osa niistä on päällekkäisiä. Valtiovarainministeriön selvitysmiehen Arno Miettisen mukaan uusia kriteereitä olisi kymmenen ja ne olisivat: sairastavuus, työttömyysaste, vieraskielisyys, asukastiheys, kaksikielisyys, saaristoisuus, koulutustausta, syrjäisyys, työpaikkaomavaraisuus ja saamelaiskunnan lisä. Miettisen mukaan suurimmat muutokset aiheutuvat siitä, että sairastavuutta painotetaan enemmän ja ikärakennetta vähemmän kuin nyt. Tämä vaikuttaa myös Punkalaitumen kunnan talouteen, kuten myös se, että vuosille 2012 – 2017 kohdistuneiden leikkausten johdosta kunnilta jää saamatta valtionosuuksia 6,6, mrd euroa.
Hallitus siis jatkaa kuntien ja maaseudun tuhon tiellä. Rahaa on entistä vähemmän kunnan tarjoamien palvelujen järjestämiseen. Nyt pitääkin miettiä mistä kunnan kassaan saataisiin lisää euroja. Yksi hyvä keino on elinkeinotoiminnan kehittäminen ja sitä onneksi Punkalaitumella ollaan tekemässä. Käynnissä oleva energiaomavaraisuushanke etenee suunnitelmien mukaan ja toivottavasti se tuottaa tulevaisuudessa hyvinvointia punkalaitumelaisille paikallisen energiavarannon tehokkaammalla hyödyntämisellä. Nyt kuntalaisillakin on mahdollisuus vaikuttaa konkreettisesti hankkeiden etenemiseen muutenkin kuin vain vastustamalla. Hankkeet tuovat kuntaan työpaikkoja ja veroeuroja. Yrittäjille on tiedossa lisää urakoita ja voita leivän päälle.
SuurTampere 13.11.2013
Voi pyhä byrokratia!
Maassamme elää vielä noin 28 000 rintamaveteraania. He ovat lain perusteella oikeutettu saamaan Suomen valtion korvaamaa kuntoutusta. Kuntoutuksesta sekä siihen liittyneestä ylläpidosta aiheutuneet tarpeelliset kustannukset korvataan valtion talousarvioon tarkoitusta varten varatun määrärahan rajoissa. Valtiokonttori jakaa määrärahan kunnille.
Valtiokonttorin 23.1.2013 kunnille lähettämässä ohjekirjeessä todetaan seuraavaa: ”Valtiokonttorilla ei ole nimi- ja osoitetietoja kunnissa asuvista rintamaveteraaneista, mutta Kansaneläkelaitoksen (Kela) hallituksen tekemän päätöksen mukaisesti kunta voi tiedottaa rintamaveteraanien kuntoutusmäärärahan käytöstä ja sen hakumenettelystä rintamalisänsaajille Kelan paikallistoimistojen kautta. Kela poimii rekistereistään osoitetiedot ja lähettää rintamaveteraaneille kunnan virkailijoiden toimesta laaditun kirjeen, jonka postimaksusta kunta myös vastaa. Valtiokonttori kehottaa kuntia olemaan yhteydessä Kelan paikallistoimistoon ja käyttämään tätä mahdollisuutta halutessaan varmistaa kaikille rintamaveteraaneille tarjottavien palvelujen saatavuuden.”
Kelan palveluosaston toimistopalvelupäällikkö Niina Kasurinen on kirjoittanut 22.10.2013 ilmestyneessä Aamulehdessä mm. seuraavaa: ”Kela maksaa rintamalisää ja ylimääräistä rintamalisää, joten sillä on tiedossa etuuksien saajien (rintamaveteraanit) nimet ja osoitteet. Tiedot etuuksien saajista ovat kuitenkin salassa pidettävää tietoa. Kelaa tai kuntien sosiaalitoimea koskevat lait eivät salli tietojen luovuttamista kunnille tiedotusta varten.” Laki siis estää tiedonkulun rintamaveteraaneille ja tämä johtaa siihen, että osa veteraanien kuntoutukseen tarkoitetusta määrärahasta palautuu Valtiokonttoriin. Vuonna 2012 summa oli 437 000 euroa.
Tätä ongelmaa on pyöritelty vuosikaudet Kela:ssa, ministeriössä, Valtiokonttorissa ja kunnissa ilman minkäänlaista konkreettista parannusta. Nykyinen hallitus ei ole viitsinyt nähdä vaivaa tehdäkseen asian korjaamiseksi esitystä. Otin ongelman jälleen esille lokakuussa 2013 mm. maakunnan lehdistössä. Kelan palveluosaston toimistopalvelupäällikkö Niina Kasurinen vastasi kirjoitukseeni ja antoi ymmärtää, että viranomaiset eivät tätä ongelmaa aio ratkaista. Tein ongelman johdosta lakialoitteen 30.10.2013. Käytännössä henkilötietolain 12 §:ään lisätään kohta, joka mahdollistaa sen, että Kela voi luovuttaa rintamaveteraaninen nimet ja osoitteet kuntien sosiaalitoimien käyttöön, jotta kunnat voivat kutsua kuntoutukseen kaikki etuuksiin oikeutetut rintamaveteraanit. Toivottavasti laki astuu voimaan ennen kuin viimeinen rintamaveteraani kutsutaan viimeiseen iltahuutoon.
Punkalaitumen Sanomat 7.11.2013
Sami Ojanen palkittiin Vuoden Yrittäjänä
Punkalaitumen kunnan Vuoden 2013 Yrittäjänä palkittiin perjantaina järjestetyssä yrittäjäjuhlassa toimitusjohtaja Sami Ojanen. Hänen vuonna 2003 perustamansa yritys Vesirakennus Ojanen Oy on kehittänyt toimintaansa merkittävästi viime vuosina. Yrityksessä on 47 työntekijää ja liikevaihto nousee kuluvana vuonna lähes seitsemään miljoonaan euroon.
Yrittäjäjuhlaan vieraat toivotti tervetulleeksi Punkalaitumen Yrittäjät ry:n puheenjohtaja Martti Mölsä. Hän kuvaili kunnan kehitysmahdollisuuksia meneillään olevien energiahankkeiden kautta.
– Punkalaidun on omavarainen kunta syvässä etelässä energian lähteillä. Omassa kunnassamme voimme olla siis ylivoimaisesti edellä muita ja siihen nyt energiomavaraisuushankkeella pyritään, Mölsä totesi.
Hän oli tyytyväinen kotimaisen lämmitysenergian käytön lisäämisestä Punkalaitumella. – Kotimaisen lämmitysenergian käyttöaste Punkalaitumella on jo 60 %. Karkea arvioni on, että öljyn kulutus vähenee vuodessa 800 000-1 000 000 litraa ja vastaavasti punkalaitumelaisen metsäjätteen käyttö lisääntyy 10 00-12 000 kuutiota.
Pirkanmaan Yrittäjät ry:n puolesta juhlassa puhui toimitusjohtaja Jari Jokilampi. Hän muistutti yrittäjyyden merkityksestä kuntien verotulokertymässä. – Pk-yritysten osuus kuntien verotuloista on keskimäärin yli puolet vaihdellen Pirkanmaan eri kunnissa 30–90 prosentin välillä.
– Tällä vuosituhannella kaikki uudet yksityisen sektorin työpaikat ovat syntyneet pk-yrityksiin ja niistäkin 75 prosenttia alle 50 henkilöä työllistäviin. Alle kymmenen henkilön yrityksiin on syntynyt lähes puolet uusista työpaikoista, Jokilampi totesi.
Hän oli erityisen huolissaan nuorten syrjäytymisestä ja heikosta työllistymisestä. – Pirkanmaalla yrittäjien Nuorille töitä -kampanja on reilussa vuodessa saanut mukaan 165 yritystä, yli 2600 työllistämislupausta. Näistä 1500 paikkaa on jo täytetty.
Hallituksen budjettiesityksestä Jokilampi löysi sekä plussia että miinuksia. Myönteisiksi asioiksi hän listasi yhteisöveron laskemisen sekä osinkoverotuksen säilymisen pääosin yhdenkertaisena. Myös kotitalousvähennyksen nosto sai yrittäjäpomolta kehuja. Keskeneräisiä asioita budjetissa ovat paikallinen sopiminen, nuorten työssä oppiminen, eläkeikä, vuorotteluvapaa, sote-uudistus, vanhemmuuden kustannukset ja alv:n alarajan huojennus.
Punkalaitumen Vuoden 2013 Yrittäjänä yrittäjuhlassa palkittiin toimitusjohtaja Sami Ojanen. Vuoden Yrittäjän esitteli päätoimittaja Juha Aro ja tunnustukseen kuuluvan yrittäjäpatsaan luovuttivat Ojaselle kunnanjohtaja Lauri Inna sekä toimitusjohtaja Jari Jokilampi ja puheenjohtaja Martti Mölsä. Kunnanjohtaja Inna kehui pitämässään lyhyessä onnittelupuheessa mm. Ojasen rohkeaa otetta yrittäjänä.
Vuoden Nuoren Yrittäjän palkinnon saivat sisarukset Emmi Uusi-Kouvo ja Antti-Jussi Pouru. Palkinnon luovutti Sastamalan Seudun Yrityspalvelu Oy:n toimitusjohtaja Mikko Nieminen. Hän perusteli valintaa sillä, että Emmi ja Antti-Jussi ovat uskaltaneet yrittäjinä ottaa rohkeita askelia ja tehdä rohkeita päätöksiä.
Yrittäjäjuhlassa palkittiin myös viime vuoden Vuoden Yrittäjä toimitusjohtaja Mika Kaskenoja, jolle Jari Jokilampi ojensi Suomen Yrittäjien kultaisen ansioristin.
Maaseudun Tulevaisuus 25.10.2013
Jätevedenpuhdistus avain Itämeren suojelussa
Vihreä terrorismi on tuhoamassa hyvinvointiyhteiskuntamme. Seuraavassa hieman tosiasioita, siitä, miten meitä johdatellaan ja meillä maksatetaan Suomelle kuulumattomista päästöistä ja ympäristönsuojelusta.
Itämeren suojelukomissio perustettiin vuonna 1974 ja sen jälkeen on tehty sopimuksia, julistuksia, ohjelmia ja strategioita. Itämeren tila on silti aina vain heikentynyt, sillä rantavaltiot eivät noudata itse laatimiaan suosituksia. Itämeren rantavaltioiden ympäristöministerit sopivat päästövähennystavoitteiden tiukennuksista Itämeren suojelukomissio Helcomin kokouksessa Kööpenhaminassa 3. lokakuuta. Suomen vähennystavoite typpipäästöissä on yli 2 400 tonnia vuodessa, mikä on kaksinkertainen aiemmin sovittuun verrattuna. Myös fosforipäästöjä vähennetään tuplamäärä eli 330 tonnia.
Suomen ympäristökeskuksen mukaan Suomenlahden fosforikuorman keskiarvo vuosina 2004–2010 on ollut noin 700 tonnia vuodessa. Suurimmaksi syntipukiksi on jälleen nostettu maatalous ja haja-asutus. Maatalouden kuormaan lasketaan kuitenkin myös sellaisia ravinteita, jotka ovat peräisin esimerkiksi joen pohjakerrostumista. Tämä johtuu siitä, että mittauspisteet ovat jokien suulla. Näin ollen mittaustuloksesta ei pystytä erottelemaan eri lähteistä tulevia ravinteita. Pitää muistaa sekin, että kaupungit laskevat tulva-aikaan jätevesiä vesistöihin ohi puhdistuksen.
Ympäristöministeri Ville Niinistön mukaan kaupunkien jätevesien puhdistuksessa ei ole enää juurikaan tehostamisvaraa. Asiantuntijat ovat kuitenkin toista mieltä. Muun muassa professori Markku Ollikainen on Vesitalous-lehdessä (4/2013) esittänyt täysin erilaisia mielipiteitä. Hänen mukaansa ravinteiden puhdistaminen on puhdistamoissa edullisempaa kuin maataloudessa. Lisäksi maataloudelle kaavaillut vähennystavoitteet vaarantaisivat maatalouden harjoittamisen lähes kaikissa rantavaltioissa.
Ollikaisen mukaan Helcomin tavoitteista voitaisiin saavuttaa nopeasti jopa 70 prosenttia, kun koko Itämeren alueen puhdistamoissa pudistustaso nostettaisiin Helcomin suosituksia korkeammaksi. Tämä edellyttää tietysti sitä, että kaikki Itämeren valtiot puhdistaisivat jätevetensä. Muun muassa 400 000 asukkaan Kaliningradin jätevedet valuvat suoraan Itämereen ja jätevedenpuhdistamoa on rakennettu 15 vuoden ajan. Se on edelleen kesken.
Kaliningradista valuu vuosittain 300 tonnia fosforia Itämereen. Muistutettakoon, että Suomi on vuodesta 1991 lähtien tukenut ympäristöhankkeita Venäjällä noin 65 miljoonalla eurolla.
Puolassa sijaitsee kaksi valtavaa fosforivuorta, Gdanskin ja Policen kipsivuoret. Ne sisältävät yhteensä noin 260 000 tonnia fosforia ja sijaitsevat jokien rannassa. Etäisyys Itämereen on alle 10 km. Gdanskin kipsivuoren näytteenoton tulokset viittaavat merkittävään fosforipäästöön. Puola on lupautunut raportoimaan Gdanskin kipsisakka-altaan ympäristöarvioinnin tuloksista Itämeren suojelukomissiolle. Puolan kohdalla ravinteiden vähentämistavoite kirjattiin kuitenkin vain viitteelliseksi.
Lupausten ja sitoumusten pitää muuttua teoiksi, jotta Itämeren tila todella kohenisi. Väkisinkin tulee mieleen eräs toinen sopimus, joka kieltää omaksumasta toisten jäsenmaiden velkaongelmia. Kaiken kaikkiaan tulee vaikutelma, että vihreä ajatusmaailma heilauttelee jopa avaruuden säätä auringon sijaan, koska auringon välittömät säteilyvaihtelut eivät juuri ilmastoamme heilauttele tutkimusten mukaan. Onko tutkijoidenkin suut tukittu Valtioneuvoston kansliasta sadulla ohjeistuksella?
kansanedustaja (ps.)Punkalaidun
Lapin Kansa Online
Kataiselta vaadittiin vastausta: Nauttiiko Hautala pääministerin luottamusta?
Eduskunnan kyselytunti alkoi perussuomalaisten kansanedustajan Jari Lindströmin kysymyksellä, nauttiiko ministeri Hautala vielä pääministerin luottamusta.
Samaa tivasi keskustan eduskuntaryhmän puheenjohtaja Kimmo Tiilikainen. Tiilikaisen mielestä luottamusta joko on tai ei ole. Hän halusi pääministeriltä selkeän vastauksen. Sitä ei saatu, vaan pääministeri ilmoitti, että Heidi Hautala pitää tiedostustilaisuuden huomenna.
Pääministeri Katainen korosti, että valtionyhtiöitä ja yksityisiä yrityksiä koskevat samat säännöt. Molemmissa yrityksen johto itse arvioi, mikä on edullisinta yhtiölle. Siihen ei tarvita Kataisen mukaan poliittista ohjausta.
Pääministeri sanoi olevansa tässä eri linjalla kuin omistajaohjauksesta vastuussa ollut virkamies Timonen.
Vihreistä ainoana Hautala-tapauksesta piti puheenvuoron Oras Tynkkynen.
Tynkkynen muistutti, että aktivistit haluavat kiinnittää huomiota epäkohtiin ja he haluavat mielenilmauksilleen mahdollisimman pitkäkestoista julkisuutta. Tynkkynen muistutti, että eräät yksityiset yritykset eivät ole tehneet rikosilmoitusta, koska eivät ole halunneet antaa aktivisteille julkisuutta.
Perussuomalaisten kansanedustaja Martti Mölsä kysyi, ottaako pääministeri Katainen oppia perussusuomalaisten puheenjohtajasta Timo Soinista, joka uskalsi erottaa eduskuntaryhmän jäsenen, ja näyttää ministeri Hautalalle takaovea.
Punkalaitumen Sanomat 3.10.2013
Valtuusto korotti veroa ilman pulinoita
Punkalaitumen kunnanvaltuusto oli yksimielinen nostaessaan kunnan tuloveron 20,5 prosenttiin ja hyväksyessään talouden tasapainottamiseen tähtäävän paketin maanantaisessa kokouksessaan. Valtuuston ajatukset puki sanoiksi Marja Wakkala (sd). – Veronkorotus ei koskaan ilahduta, mutta nyt on pakko.
Veroprosentin nosto kuuluu osana valtuuston niin ikään hyväksymään talouden tasapainottamispakettiin. Siihen kuuluvat lisäksi mm. vanhusten laitoshoidon siirtämistä palveluasumisen piiriin, jonka kustannusvaikutukseksi lasketaan 300 000 euroa. Säästö syntyy siitä, että hoitopaikkojen vuokrat siirtyvät kunnalta niiden käyttäjille, jotka puolestaan ovat oikeutettuja KELA:n tukeen. Myös hoitajamitoitus kevenee, muistutti kunnanjohtaja Lauri Inna.
Sivistystoimen osastokohtaisia menoja tasapainottamispaketissa vähennetään 150 000 euroa. Lisäksi kartoitetaan kiinteistöveron ulkopuolisia kiinteistöjä verokannan kasvattamiseksi sekä selvitetään, mitä kiinteistöjään kunta voisi myydä. Konsernirakennetta on tarkoitus järjestellä asunto-osakeyhtiöiden kohdalla vuosina 2014–2015.
– Asuntoyhtiöissä on paljon työtä ja niistä olen aidosti huolissani. Velkaisten yhtiöiden tilannetta pohditaan lähiaikoina mm. kunnan tilintarkastajan kanssa, Inna kertoi.
Talouden tasapainottamisohjelmaan kirjattujen euromäärien mukaan säästötavoite on vajaa 900 000 euroa. – Päätetyt toimet ovat konkreettisia ja tarpeen. Niiden toteutuminen vaatii aikaa, esim. laitoshoitoa ei voida purkaa kerralla vaan palveluasumiseen siirrytään ”huone huoneelta”. Kunnan osastot tekevät kyllä hyvää työtä, nyt katseet on käännettävä ostopalveluihin, totesi Lauri Inna.
– Tasapainottamistoimet ovat tarpeellisia ja maltillisia, irtisanomisia tai lomautuksia ei listalla ole. Valtiolta kunnille voi tulla vielä mitä vain. Näillä mennään ensi vuosi ja sitten katsotaan lisää, totesi Martti Mölsä (ps).
Lauri Innan mukaan valtuusto päätti tasapainottamisesta myös siksi, että kunta on hakemassa harkinnanvaraista valtionapua. Kunnan talous on hänen mukaansa haastavassa tilanteessa. – Elokuussa näytti synkältä, syyskuussa tilannekuva on onneksi jo parempi. Verokertymä ei silti ole ennakoidun suuruinen. Tällä hetkellä alijäämä vuoden lopussa näyttää asettuvan 400 000 euron tuntumaan.
Valtuusto vahvisti myös kiinteistöveroprosentin. Yleinen prosentti ensi vuonna on 0,85 %, vakituisen asunnon 0,40 % ja muun asuinrakennuksen 0,90 %.
Teboilin tonttikauppa hyväksyttiin
Valtuusto hyväksyi yksimielisesti kunnan ja Oy Teboil Ab:n välisen kauppakirjan, jolla keskipitäjällä sijaitseva 2 900 neliön huoltamotontti siirtyy kunnalle. Kauppahinta on 12 500 euroa.
Kunnasta pois muuttaneelle Marjo Iso-Jaakkolalle (kesk) myönnettiin luottamustehtävistä ero. Hänen tilalleen varavaltuutetuksi nousi Esa Poutala (kesk). Edesmenneen Mikko Rantasen tilalle keskusvaalilautakuntaan valittiin Hanna Laakso (sd) ja teknisen lautakunnan varajäseneksi Timo Savikko (sd).
Uusi-Kouvon paimenpuhe
Valtuuston kokouksen päätteeksi valtuuston puheenjohtaja Outi Uusi-Kouvo (kesk) käytti ”paimennusluonteisen” puheenvuoron luottamushenkilöille. – Muistuttaisin siitä, että ihmiset, jotka on luottamustoimiin valittuja, osallistuisivat toimielinten kokouksiin. Äskettäisen rakennuslautakunnan kokouksen osanotto oli mitätöntä.
– Valtaosa hoitaa tehtävänsä hyvin mutta sitten on niitä, jotka eivät. Ainakin varajäsen pitäisi hoitaa paikalla, ellei itse pääse. Olkaa ihmisiksi ja tehkää hommanne, velvoitti Uusi-Kouvo.
Rakennuslautakunnan 26.9. kokoukseen ei saapunut paikalle puheenjohtajaa lukuunottamatta ainuttakaan lautakunnan jäsentä.
Aamulehti 27.9.2013
Perussuomalainen vaatii uutta veroa – ”Tulee perustua hiilidioksidipäästöihin”
Perussuomalaisten kansanedustaja Martti Mölsä esittää veneiden verottamista. Mölsä on tehnyt hallitukselle toimenpidealoitteen vesikulkuneuvorekisterissä olevien moottoriveneiden lisäämiseksi veronalaisiin kulkuneuvoihin.
Moottoriveneet eivät tällä hetkellä kuulu ajoneuvoveroon verrattavan verotuksen piiriin.
– Ne kuormittavat ympäristöä kuitenkin samalla tavalla kuin muutkin moottoriajoneuvot. Kaikki venekulkuneuvorekisterissä olevat moottoriveneet tulee saattaa verotuksen piiriin ja veron tulee perustua veneen hiilidioksidipäästöihin, Mölsä esittää.
Lain mukaan kaikki vähintään 5,5 metriä pitkät purje- tai moottoriveneet tulee rekisteröidä. Myös moottoriteholtaan vähintään 15 kilowatin eli yli 20 hevosvoiman veneet on merkittävä vesikulkuneuvorekisteriin (Vesikulkuneuvorekisterilaki 11.11.2006/976). Lain mukaan puolustusvoimien ja rajavartiolaitoksen vesikulkuneuvoja, alusrekisteriin rekisteröityjä ja näihin kuuluvia vesikulkuneuvoja, kalastusalusrekisteriin merkittyjä aluksia ja näihin kuuluvia vesikulkuneuvoja sekä pelkästään kilpailukäytössä olevia vesikulkuneuvoja ei tarvitse rekisteröidä.
– Vero on varsin perusteltu tässä taloudellisessa tilanteessa, jossa Suomen valtion on kerättävä lisää verotuloja velkakierteen pysäyttämiseksi. Suomen valtiolla on enemmän velkaa kuin koskaan ennen, nimellishinnoilla mitattuna, Mölsä kommentoi tiedotteessa.
– Sen sijaan, että jatketaan pienituloisten kurittamista, pitäisi kerätä veroja niiltä, joilla on varaa niitä maksaa, edustaja huomauttaa.
Punkalaitumen Sanomat 26.9.2013
Sen lisäksi, että valtiovarainministeri Urpilainen siteerasi Nälkämaan laulua esitellessään valtion talousarviota vuodelle 2014, hän on myös julkisesti myöntänyt Suomen talouden tilanteen olevan vaikeampi ja vakavampi kuin moni ehkä arvioi. Edelleen ministeri on myöntänyt, että hallituksen talouden tasapainottaminen on myöhässä ja, että sitä on tehty liian hitaasti. Ministeri Urpilaisen mukaan tulevaisuudessa tehdään suuria rakennepäätöksiä eli lisää säästöpäätöksiä ja veronkorotuksia. Lisää veroja ja maksuja Suomen kansalle ja lisää velkaa valtiolle, jotta voidaan maksaa yli varojensa eläneiden EU-valtioiden velat. Suomen valtiolla on enemmän velkaa kuin koskaan ennen, nimellishinnoilla mitattuna. Suomen julkinen velka nousee ensi vuonna yli 60 prosenttiin kokonaistuotannosta. Tämä tarkoittaa sitä, että valtion velka ylittää EU:ssa velkaantumiselle asetetun kriisirajan. Tämän pitäisi johtaa EU:n ohjaustoimiin velan supistamiseksi. Olemme siis Kreikan teillä.
Sen lisäksi, että Suomen valtiolla on velkaa enemmän kuin koskaan, Suomi on myös velkaantunut nopeammin kuin koskaan ennen. Myös kuntien velkaantuminen kasvaa huolestuttavasti. Tähän on johtanut hallituksen toiminta, jolla se leikkaa kuntien valtionosuuksia ja lisää kuntien tehtäviä. Kuntien on pakko nostaa veroprosenttejaan ja tarjoamiensa palvelujen hintoja. Eniten kärsivät jälleen yhteiskuntamme heikompiosaiset. Sen sijaan, että jatketaan pienituloisten kurittamista, pitäisi kerätä veroja niiltä, joilla on varaa maksaa.
Suomen valtion tämänhetkinen velkakierre ei korjaannu pelkillä veronkorotuksilla, vaan tarvitaan myös leikkauksia. Ne on helppo aloittaa menoista, jotka eivät vaikuta maamme hyvinvointiin, työllisyyteen ja kilpailukykyyn. Leikata voidaan niistä varoista, joilla tuetaan niitä EU:n jäsenmaita, jotka eivät ole noudattaneet yhteisiä sopimuksia. Lisäksi muun muassa kehitysavusta voidaan leikata huomattavia summia. Eräs karsimisen kohde ovat hyödyttömät suuryrityksille maksettavat tuet. Viime vuonna maksettiin suoria yritystukia lähes 670 miljoonaa euroa ja suurimpia tukien saajia olivat mm. STX Finland ja Nokia eli yritykset, jotka ovat siirtäneet suomalaista työtä ulkomaille.
Maassamme on yli 240 000 mikroyritystä ja ne ovat lisänneet 200 000 työpaikkaa viimeisen 10 vuoden aikana. Samaan aikaan suuryritykset ovat työllistäneet hieman yli 9 000 henkilöä. Tuoreen Pk-yritysbarometrin mukaan yrityksistä useampi aikoo lisätä kuin vähentää väkeä. Pk-yrityksissä ovat potentiaaliset työllistäjät, mutta niille yhteisöveron alennus ei vaikuta yhtään mitään. Näille yrittäjille, kuten avoimet yhtiöt, kommandiittiyhtiöt, toiminimet ja maatalousyrittäjät, jotka täyttävät yrittämisen statuksen, pitäisi antaa samanlainen helpotus, jonka osakeyhtiöt saivat yhteisöverouudistuksessa. Lisäksi alv-velvollisen alaraja pitää nostaa 25 000 euroon ja huojennuksen tuloraja korottaa 50 000 euroon.
Valitettavasti nykyinen hallitus on unohtanut pk-yrityssektorin kokonaan. Tätä kuvastaa sekin, että elinkeinoministeri Vapaavuori ei vaivautunut vastaamaan, kun kysyin häneltä, miksi hallitus on unohtanut pk-sektorin ja varsinkin pienyrittäjät. Tuore Pk-yritysbarometri kertoo kuinka julkinen valta kohdistaa yrityksiin vaatimuksia, selvityksiä ja määräyksiä. Niiden toteuttamiseen kuluva aika ja muut resurssit ovat pois varsinaisesta työstä. Näin palkitaan suomalaisten työllistäminen.
P.S. Olisin toivonut, että valtiovarainministeri olisi jatkanut Nälkämaan laulun siteeraamista värssyn loppuun asti.
Alueviesti 25.9.2013
Huittinen mielii Punkalaidunta mukaan uuteen Satakunnan kaupunkiin
Kansanedustaja Mölsä: Nyt lakia on lähdetty tulkitsemaan Huittisissa hieman omaan pussiin niin, että Punkalaidun olisi heidän etupiiriään.
Kansanedustaja, Punkalaitumen valtuuston ensimmäinen varapuheenjohtaja ja valtuuston Perussuomalaisten ryhmäpuheenjohtaja Martti Mölsä puolestaan korottaa ääntänsä Huittisten suuntaan.
Kuten Kuntarakennelaissa lukee, kunnan tulee yhdessä muiden kuntien kanssa selvittää lain 4 §:ssä säädetyt kuntajaon muuttamisen edellytykset, mutta mitään kuntakarttaa laki ei sisällä, eikä laissa määritellä, minkä kunnan tai kuntien kanssa Punkalaitumen tulee selvitys tehdä.
Nyt lakia on lähdetty tulkitsemaan Huittisissa hieman omaan pusiin, niin että Punkalaidun olisi heidän etupiiriään. Näin ei ole.
Mölsän mielestä Huittinen myöhästyi pahasti, kun PARAS-lakia laitetiin toimeksi. Nyt on tullut hätä käteen.
Punkalaidun toimi silloisen lain mukaisesti ja järjesti sote-palvelut yhdessä Sastamalan kanssa ensin kuntayhtymän ja myöhemmin sopimuskuntamallin pohjalta.
Punkalaitumella on asiat kunnossa, mutta jos myöhempien lakimuutosten johdosta pieniä kuntia lähdetään yhdistelemään, niin silloin on tehtävä toisenlaisia päätöksiä.
Siksi Punkalaitumen on tehtävä suuntautumisestamme päätös Pirkanmaan ja Sastamalan suuntaan, ettei muut tahot tee toisenlaisia päätöksiä puolestamme. Paluuta menneisyyteen ei ole. Kuntamme kaikki sidonnaisuudet on Pirkanmaalle ja niistä tärkein on Tampereen yliopistollinen sairaala, joka on valtakunnan ykkönen.
Huomattavaa on, että Pirkanmaa on edelleen kasvava ja vetovoimainen maakunta. Tällaisella maakunnalla on paremmat mahdollisuudet katsoa myös maakuntansa reuna-alueitaan aivan erilailla, kuin Satakunnassa aikoinaan. Sijaintimme on kolmen maakunnan rajalla, mille emme mahda mitään. Valtuusto voi vaikuttaa suuntaan ja siitä on tehtävä päätös lähiaikoina, kansanedustaja Mölsä perustelee.
Verkkouutiset 24.8.2013
AL: Tarkastaja vaati pelastusveneen kaksimetriseen avantoon
Perussuomalaisten kansanedustaja Martti Mölsä kertoo lauantain Aamulehdessä viranomaisvaatimuksesta talviuimareille. AL:n jutussa käsitellään kokoomusedustajien äsken listaamia "turhia" säännöksiä.
Mölsä mainitsee Punkalaitumen Vehkajärven, jossa harrastetaan kunnan uimarannalla avantouintia.
"Muutama vuosi sitten terveystarkastaja teki katselmuksen ja vakavalla naamalla silloiselle saunan lämmittäjälle esitti, että avannon (noin 2X2 metriä) reunalle on hommattava pelastusvene", Mölsä toteaa.
Martti Mölsä on uinut viikottain kyseisessä avannossa.
Kansanedustaja esittää tapauksen esimerkkinä siitä, miten lakeja ja muita sääntöjä on jo liikaa. Hänen mukaansa teollisuuden toiminnalle kustannuksia aiheuttaneet säädökset pitäisi kumota.
Iltalehden verkkosivut 16.7.2013
Aamulehti 2.7.2013
Kannattiko Soinin jäädä kotikentälle?
Päätös oli oikea. Puheenjohtajamme kuunteli kentän ääntä, kuten Veikko Vennamo aikoinaan. Vaikutin osaltani päätökseen, mutta silti en voinut olla varma lopputuloksesta. Suomen tulevaisuutta ei pelasteta EU:n suunnasta. Sen on tapahduttava kotimaassa, ja nyt tarvitsemme niitä päätöksiä. Soini on jo nähnyt Euroopan unionin parlamentin ja sen mädännäisyyden.
Turun Sanomien verkkosivut 26.6.2013
Heinäluomalle sateli kiitosta
Kotimaa | Turun Sanomat13:29
Eduskunnan puhemies Eero Heinäluoma (sd) sai oppositiopuolueiden edustajilta keskiviikkona vuolasta kiitosta.
– Pitäisikö käyttää puhemies Eero Heinäluoman Ylen haastattelussa 23. kesäkuuta käyttämiä sanoja, joissa puhemies totesi, että eduskunnan kevätistuntokausi on päättymässä erittäin kireissä tunnelmissa, totesi Martti Mölsä (ps).
– Viisas esiintulo oli puhemies Heinäluomalta, kun hän mainitsi, että paremman lopputuloksen saamiseksi koko kuntajakolaki tulisi valmistella parlamentaariselta pohjalta, kehui Lea Mäkipää (ps).
Perussuomalaisten Pentti Kettunen kertoi kunnioittavansa ja arvostavansa puhemiehen mielipidettä, jonka hän esitti.
– Oli erittäin hyvä, että puhemies tuli ulos tässä asiassa. Tässä vaaditaan koko kansan konsensusta, jatkoi Mikko Alatalo (kesk).
– Meillä on kokenut puhemies, joka esitti järkevän ajatuksen. Mitä mieltä ministerit ovat tästä, mitä mieltä sosiaalidemokraattien johto on tästä, kysyi Timo Soini (ps).
Aamulehti Näkökulma 26.6.2013
Eduskunta jää tänään (26.6.) vihdoin kesätauolleen. Aamulehden toimitus jakaa pirkanmaalaisille kansanedustajille vaalikauden välitodistukset – aakkos- järjestyksessä ja ala-asteelta tuttua sanallista arviointia soveltaen.
PERUSSUOMALAISET, PUNKALAIDUN Olet ollut tunneilla luokan pojista hiljaisin (63 puheenvuoroa) mutta kirjallisia kysymyksiä ja talousarvioaloitteita olet laatinut ihan hyvää tahtia. Ja mielipidekirjoituksia lehtiin myös!
Kansanedustajat kesälaitumille?
Eduskunnan yli kahden kuukauden istuntotauko alkaa juhannuksena. Kansanedustajat saattavat silti kokoontua ensi viikolla, koska kunta- ja sote-uudistukset ovat pahasti kesken.
Parempi olisi, että asia siirretään riittävän kauaksi tulevaisuuteen. Tätä ei voida viedä eteenpäin hosumalla. Kaksi vuotta on jo kulunut, ja mitään ei ole tullut valmiiksi. Ensin on ratkaistava sote-sotku. Kuntien rajojen siirtämällä, siis rahojen siirrolla ahdingossa olevaan kaupunkiin eli Tampereelle, sitä ei ratkaista. Tärkeintä on säilyttää lähipalvelut peruskunnissa.
Erilaisten mielipidekyselyjen julkaiseminen ennen vaaleja on lisääntynyt viime aikoina runsaasti. Viimeisten päivien mielipidemittaukset ennen vaaleja lisäävät poliittista taktikointia. Kyselyt ohjaavat varsinkin epävarmoja äänestäjiä ja kanavoivat ääniä tietyille ehdokkaille ja puolueille tarkoitushakuisesti. Keskustelua mielipidetiedustelujen julkaisemisesta vaalien alla on käyty pitkään. Myös jo silloin, kun kannatusmittauksia tehtiin olennaisesti nykyistä vähemmän. Oikeusministeriön vaalijohtaja Arto Jääskeläinen käynnisti asiasta keskustelun syksyllä 2004. Hän vaati rajoituksia puolueiden kannatusta mittaavien mielipidetiedustelujen julkaisemiselle vaalien alla. Vaatimustaan Jääskeläinen perusteli mielipidetutkimusten ohjaavalla vaikutuksella. Ennen vuoden 2012 presidentinvaaleja nykyinen tasavallan presidentti Sauli Niinistö oli kannatuskyselyjen kieltämisen kannalla ennen vaaleja. Niinistön mielestä eri tavoilla tehdyistä mittauksista välitetään hyvin ristiriitaisia tuloksia. Myös presidentinvaaleissa ehdolla ollut Paavo Lipponen olisi rauhoittanut vaalien alusajan kyselyiltä. Lipposen mukaan gallupeilla on taipumus toteuttaa itseään. Vihreiden ehdokkaana presidentinvaaleissa ollut Pekka Haavistokin olisi rauhoittanut vaalien viimeiset päivät mielipidemittauksilta. Mielipidemittausten julkaisemisen rajoituksia on säädetty mm. Ranskassa.
Professori Pertti Suhonen on käsitellyt mielipidetutkimuksen ja demokratian suhdetta Suomen Akatemian rahoittamassa vuonna 2006 julkaistussa tutkimuksessa Mielipidemittaukset ja yhteiskunta. Suhosen mukaan tiedotusvälineet tekevät valitettavan usein liian pitkälle meneviä johtopäätöksiä kyselyn virhemarginaalin sisällä tapahtuneista muutoksista. Mielipidekyselyjen ongelmana on myös se, että kyselyjen tulokset eivät ole yhteismitallisia. Kaksi samaan aikaan kerättyä ja julkaistua kyselyä voivat antaa ehdokkaalle erilaiset kannatusprosentit.
Puolueiden kannatusta mittaa Suomessa melko säännöllisesti kolme tutkimuslaitosta, joiden tuloksia julkaisevat mm. Yleisradio, Helsingin Sanomat ja MTV3. Tutkimustulokset näkyvät laajalti julkisuudessa ja puolueet ja politiikan kommentoijat pohtivat kannatusmuutosten syitä ja kansa seuraa kilpailun etenemistä. Yksi ja toinen puolueeseensa tyytymätön tai muuten kannastaan epävarma äänestäjä haistelee muutosten suuntaa. Vaalien lähestyminen tihentää mittauksia ja lisää tulosten kiinnostavuutta. Välillä kuitenkin tutkimuslaitosten tulokset eivät vastaa toisiaan. Tämä johtuu pääosin siitä, että kyselyjä tekevät tutkimuslaitokset kokoavat aineistonsa ja laativat arvionsa puolueiden kannatuksesta osittain erilaisin menetelmin. Mielipidekyselyjen tuloksia ei näin ollen voi verrata toisiinsa. Lisäksi kyselyjen tulosten uutisoinnissa ei tehdä täysin selväksi kyselyn tekotapaa ja rakennetta. Samoin joitakin mielipidemittauksia ohjataan rahan voimalla.
Tiedotusvälineiltä on toivottu itsesäätelyä mielipidemittausten tulosten julkaisemisessa ennen vaaleja, mutta tämä viesti ei ole mennyt perille. Siksi mielipidemittaukset tulisi mielestäni kieltää Suomessa ensimmäisestä ennakkoäänestyspäivästä alkaen vaalin loppuun asti.
Puoliväli ohitettu, jatkosta ei päätöstä
Eduskunnan täysistunto on alkamassa keskiviikkona klo 14. Kansanedustaja Martti Mölsä lähtee työhuoneestaan hyvissä ajoin kohti istuntosalia. Salin ovella vastaan tulee ”huutokauppakaveri” Teuvo Hakkarainen, joka avaa kohteliaana miehenä oven kollegalleen.
Martti Mölsä on istunut eduskunnassa runsaat kaksi vuotta. – Puoliväli on ohitettu. Kyllä se vähintään kaksi vuotta vaatiikin, että oppii talon kuviot. Nyt tietää jo, mitä tapahtuu, Mölsä tuumii. Sitä hän ei kuitenkaan halua kommentoida, siintääkö ajatuksissa jatkomandaatin pyytäminen kansalta kevään 2016 vaaleissa.
Mölsä on hyvillään siitä, että kansanedustajan työn alkaessa pari vuotta sitten oli oman yritystoiminnan alasajo siinä vaiheessa, ettei ehtinyt ”haalia” itselleen valtionyhtiöiden hallitus- tai hallintoneuvostopaikkoja. – Ympäristövaliokunta ja äskettäin alkanut talousvaliokunnan jäsenyys työllistävät ihan riittävästi.
– Kansanedustajien päätehtävä on lakien säätäminen mutta paljon työllistävät myös maakunnan ja oman alueen edunvalvonta. Vierailuja, kuntakierroksia ja tilaisuuksia on runsaasti. Pirkanmaan kansanedustajien ryhmäkin kokoontuu säännöllisesti.
Yli puoluerajojen toimiva Pirkanmaan kansanedustajien neuvottelukunta on tehnyt yhteisiä talousarvioesityksiäkin. – Niissä on kyllä joka puolueen edustajien nimet mutta eivät nekään läpi mene, jos esitys ei satu olemaan hallituksen kanta, Mölsä kertoo.
Täysistunnoissa Mölsä on käyttänyt useita puheenvuoroja parin vuoden aikana ja jättänyt ministereille kirjallisia kysymyksiä. – Vastaukset ovat olleet aika ympäripyöreitä.
Kansalaiset saavat käsityksensä eduskunnan toiminnasta seuraamalla televisioituja kyselytunteja. Se kuva ei vastaa Mölsän mukaan totuutta.
– Kyselytunti on poliittista retoriikkaa, sitä ei voi verrata valiokuntatyöskentelyyn. Valiokunnissa ollaan asialinjalla. Salissa istuminen on vain osa työtä, ja tyhjältä näyttävä sali ei tarkoita, etteivätkö edustajat seuraisi keskustelua. Työhuoneessa on sekä televisio että radio, joista keskustelua ja puheita voi seurata, Mölsä kertoo.
Niitä ei ymmärrä Pekkarinenkaan
Perussuomalaiset ovat tehneet oppositiopolitiikkaa parin vuoden ajan. Yksittäisen edustajan vaikutusmahdollisuuksia oppositiossa olo kaventaa. – Näinhän se on. Oppositio puuttuu lähinnä epäkohtiin, esittää vaihtoehtoja ja kritisoi hallituksen politiikkaa, Mölsä sanoo.
– Ryhmätyötä, joukkuepeliä, politiikan tekeminen muutenkin on. Mitä ryhmä saa aikaiseksi, sitä kautta vaikutetaan. Erityisesti opposition hampaissa ovat olleet euroalueen kriisin vaatima rahoitus. Salaisten Kreikka-asiakirjojen julkistamista Mölsä kuvaa ”paukuksi”. – Ei niitä ymmärrä Pekkarinenkaan, vaikka on täällä pikkasen kauemman istunut, hän ihmettelee.
Kohu laantunut
Eduskunnan ravintola on tupaten täynnä kansanedustajien ruokaillessa valiokuntien kokouksen ja täysistunnon välissä. Mölsä löytää istumapaikan samasta pöydästä puolueen toisen kansanedustajan Reijo Hongiston kanssa.
Hongisto manailee suurpetoasioita. Hän on jättänyt aiheesta monia kysymyksiä ministereille mutta ei ole tyytyväinen aloitteiden saamasta vähäisestä julkisuudesta.
Muuten kaksikko on sitä mieltä, että alkukohu perussuomalaisten eduskuntaryhmän tekemisistä on rauhoittunut. – Ryhmän hajoamista odoteltiin aikansa mutta ei enää. Totta kai keskustelua ryhmän sisällä riittää, samoin mielipiteitä mutta nyt on enemmän rauhaa keskittyä työn tekemiseen.
Bioenergia ja paluumuutto
Punkalaitumen kunta on käynnistämässä energiavarojen kartoittavaa hanketta. – Se on hieno homma. Nyt ovat otolliset olosuhteet, sillä bionenergia on tapetilla koko ajan mm. ympäristövaliokunnassa, Mölsä toteaa.
Hän nostaa esille bioenergiasta etenkin biomassan. – Omat metsävaramme ovat runsaat. Energiakäyttöön soveltuvaa puuta on Punkalaitumen metsissä yhtä paljon kuin Sastamalassa, vaikka kaupunki on paljon isompi.
– Biokaasu ja biohiili ovat myös mahdollisia. Tuulivoimankin hyväksyn mutta sen rakentaminen ei ole kunnan omissa käsissä. Lisäksi ala on herkkä mm. valituksille.
Punkalaitumen kunnan tulevaisuuden kannalta mahdollisuudeksi Mölsä näkee paluumuuton. – Muuttovirta on kääntymässä. Tilastokeskuksen mukaan 10 115 maalla syntynyttä muutti takaisin maalle viime vuonna. Erityisen innokkaita paluumuuttajia ovat suuret ikäluokat.
– Paluumuuton kannalta kunnan hyvä imago on tärkeä. Palvelut pitää myös turvata, tällä hetkellä nekin ovat olemassa, Martti Mölsä sanoo.
Aamulehti Lukijalta-sivu
Synnytykset jatkukoon Vammalassa
Pirkanmaan sairaanhoitopiiri on esittänyt, säästötoimiin vedoten, Vammalan aluesairaalan (Vas) synnytystoiminnan lopettamista ja synnytysten keskittämistä Tampereen yliopistolliseen sairaalaan (Tays) syksyn 2013 aikana. Synnyttäjien kannalta tilanne on kestämätön.
Vammalan synnytysosasto tarjoaa turvalliset olosuhteet synnytykseen. Henkilökunnan motivoituneisuus tunnetaan laajalti. Synnyttäjälle voidaan tarjota yksityisyys ja henkilökohtainen hoito.
Näin ei ole Tampereen yliopistollisessa sairaalassa, vaan synnyttäjiä käsitellään kuin liukuhihnalla. Esimerkiksi synnytyksen jälkeen äiti joutuu nukkumaan vauvansa kanssa ruuhkaisella käytävällä, jossa hänen pitäisi levätä ja harjoitella imetystä.
Vammalassa henkilökunta antaa ympärivuorokautista ohjausta ja neuvontaa raskausaikana sekä synnytyksen jälkeen äidin ja vastasyntyneen hoitoon liittyvissä asioissa.
Miksi ei Tays lupauksista huolimatta ole markkinoinut ja siirtänyt synnyttäjiä aluesairaalaan Vammalaan vaan ohjannut heitä johdonmukaisesti Kanta-Hämeen keskussairaalaan Hämeenlinnaan?
Pirkanmaan sairaanhoitopiirin valtuusto pitäytyköön aiemmassa päätöksessään, jonka mukaan synnytykset jatkuvat ainakin vuoteen 2016 asti VAS:ssa.
31.5.2013 Alueviestin verkkosivut
Mölsä: Mielipidemittausten tulosten julkaiseminen kiellettävä vaalien aikana
Punkalaitumelainen perussuomalaisten kansanedustaja Martti Mölsä on tehnyt lakialoitteen mielipidemittausten tulosten julkaisemisen kieltämisestä ensimmäisen ennakkoäänestyspäivän ja varsinaisen vaalipäivän välisenä aikana.
Aloitettaan Mölsä perustelee muun muassa sillä, että eri tavoilla tehdyistä mittauksista välitetään hyvin ristiriitaisia tuloksia. Hänen mielestään tiedotusvälineet tekevät valitettavan usein liian pitkälle meneviä johtopäätöksiä kyselyn virhemarginaalin sisällä tapahtuneista muutoksista.
Mielipidekyselyjen ongelmana on Martti Mölsän mukaan myös se, että kyselyjen tulokset eivät ole yhteismitallisia. Kaksi samaan aikaan kerättyä ja julkaistua kyselyä voivat antaa ehdokkaalle tai puolueelle erilaiset kannatusprosentit. Tämä johtuu pääosin siitä, että kyselyjä tekevät tutkimuslaitokset kokoavat aineistonsa ja laativat arvionsa puolueiden kannatuksesta osittain erilaisin menetelmin. Mielipidekyselyjen tuloksia ei näin ollen voi verrata toisiinsa.
Lisäksi kyselyjen tulosten uutisoinnissa ei tehdä täysin selväksi kyselyn tekotapaa ja rakennetta. “Tiedotusvälineiltä on toivottu itsesäätelyä mielipidemittausten tulosten julkaisemisessa ennen vaaleja, mutta tämä viesti ei ole mennyt perille”, toteaa Martti Mölsä.
Kiellon tehosteena rangaistuksena olisi sakko tai vankeutta enintään kuusi kuukautta.
Punkalaitumen Sanomat 23.5.2013
Nyt rittää!
Nyt riittää puheenjohtaja Soini, totesi SDP:n eduskuntaryhmän puheenjohtaja Jouni Backman (sd) tiedotteessaan.
Backmanin mielestä Timo Soinin (ps) puuttuminen SDP:n ministerivalintoihin oli sopimatonta. Soinin mukaan SDP on unohtanut duunarimiehet ja teollisuuden asioiden hoitaminen vaikeutuu, kun ministerikierrätys toi hallitukseen kaksi voimakkaasti ydinvoimaa vastustavaa naista: Susanna Huovisen (sd) ja Pia Viitasen (sd). Olikohan asiassa kuitenkin jotain perää, kun Backman hermostui?
SDP:n linja on ollut 2011 eduskuntavaalien jälkeen aivan muuta, kuin mitä vaalilupaukset olivat. Tukea jaetaan Eurooppaan, vaikka maan asiat edellyttäisivät voimakkaita toimenpiteitä kansallisella tasolla. Soteuudistus on lähtökuopissaan. Työttömyys kasvaa räjähdysmäisesti ja vienti Eurooppaan on romahtanut, vaikka tukitoimia perustellaan viennin turvaamisella.
Asunto- ja viestintäministeri Krista Kiurun (sd) lupaamat kohtuuhintaiset vuokra-asunnot ovat edelleen rakentamatta, siksi opetusministerin salkku tuntuu helpotukselta istuntokauden puolivälissä. On helpompi lähteä puhtaalta pöydältä ex-ministeri Jukka Gustafssonin (sd) hyvin hoidetun työn jälkeen, kun salkku kävi liian raskaaksi katteettomien lupausten siivittämänä.
Soini haluaa omia palkansaajien puolustamisen, vaikka teot ovat jotain aivan muuta, Backman sanoo.
Backmanin lausuma voidaan kääntää paljon ajankohtaisempaan muotoon. Perussuomalaiset haluavat ajaa työväestön asiaa yhdessä PK- yrittäjien kanssa ja rakentaa yhteisymmärrystä yli sidosryhmien pelastaakseen kotimaamme uhkakuvilta, jotka ovat todellisia tämän hallituksen harjoittaman keskittämispolitiikan seurauksena, vaikka Backman sen haluaisi estääkin. Suomalaisen työn ja yrittämisen puolustamisen pitäisi olla itsestään selvyys kaikille puolueesta riippumatta, siksi minun on vaikeaa ymmärtää tätä menoa.
Me perussuomalaiset emme lähteneet hallitukseen tukemaan KOK-SDP:n-akselia, koska linja ei tue ideologiaamme ja meille ei annettu vaihtoehtoa muodostaa hallitusohjelmaa. Me emme ole tuhoamassa maatamme, kansakuntaamme, kuntiamme, terveyden- ja sairaanhoitojärjestelmäämme, työntekoa tai yrittämistä saati ruumiin- ja sielunkulttuuria.
Aamulehti 8.5.2013
Hutiloiko hallitus kehysriihessä?
Tarkastusvaliokunta on oikeassa. Tietojen luotettavuutta on vaikea arvioida. Ihmettelen väitettä yhteisö- ja pääomaveromuutosten vaikutuksista. Ministeri Lauri Ihalaisen mukaan hallitus on tehnyt kaikkensa yrittäjien eteen, ei muuta kuin työllistämään. 30 vuotta yrittäneenä en ymmärrä tätä. Nyt ennemminkin rankaistaan pienyrittäjiä ja piensijoittajia, kuten vähätuloisia ja eläkeläisiä.
Puuenergian käyttö kasvussa, potentiaalia olisi edelleen
Punkalaitumella saavutettiin maanantaina merkittävä virstanpylväs uusiutuvan energian käytössä kiinteistöjen lämmitykseen. As. Oy Isopentin liittyessä aluelämpöverkkoon jo yli puolet paikkakunnalla käytettävästä lämpöenergiasta tuotetaan uusiutuvilla energiamuodoilla.
Maanantaisen vastaanottokatselmuksen jälkeen As. Oy Isopentin isännöitsijä, kansanedustaja Martti Mölsä avasi lämmönvaihtimeen johtavan putkiston venttiilit. Näin Maatalousyhtymä Vähä-Jaakkolan lämpökeskuksesta alkoi virrata hakkeella tuotettu aluelämpö taloyhtiön lämmitysjärjestelmään. Isopentin kautta aluelämöön siirtyi myös torin laidalla oleva Liikekeskus.
– Aluelämpöön siirtymisen myötä säästetään lämmityskustannuksissa noin 40 %. Öljyä on vuodessa kulunut 70 000 litraa, nyt sekään raha ei virtaa Irakiin ja Iraniin, tuumii Martti Mölsä. Seuraava aluelämpöön siirtyvä kiinteistö on Punkalaitumen Pankkitalo.
Lämmitysjärjestelmän muutostyöt urakoinut Jari Ojala ja suunnitelmista vastannut LVI-suunnittelija Janne Räsänen laskevat, että Isopentin tapauksessa lämmönvaihdininvestointi tulee maksamaan itsensä takaisin jopa vuodessa. – Suunnittelu- ja muutostöiden hintalappu oli noin 15 000 euroa.
Aluelämmön toimittajista paikalla ollut Tero Vähä-Jaakkola kertoo 700 kilowatin lämpökeskuksen kapasiteetin olevan nyt lähes täydellisesti käytössä. – Suunnitelmissa on, että tulemme lisäämään kapasiteettia, sillä aluelämmöllä on nyt kysyntää.
Vähä-Jaakkolan mukaan lämpökeskuksen käyttämää metsähaketta on hyvin saatavilla. – Energiapuun myynti on metsänomistajalle kannattavaa, sillä sen hinta on jo sama kuin kuitupuun mutta korjuu merkittävästi helpompaa.
Jätekin energiaksi
Kansanedustaja Martti Mölsä näkee myös jätteenpolton mahdolliseksi Punkalaitumen etenemisessä kohti kestävää kehitystä. – Varteenotettava ajatus olisi polttaa kunnassa muodostuvat jätteet energiaksi sen sijaan, että ne kuljetetaan Forssaan. Säästöä syntyisi jo pelkästään jätteiden kuljetuskustannuksissa.
Mölsä kertoo myös suomalaisyritysten Metson, BMH Technologyn ja St1:n kehittämästä uudesta jätteenpolttokonseptista. – Tässä innovaatiossa märkä biojäte kuivataan mikrobien avulla. Samassa biokuivaimessa voisi kuivata myös haketta, joka sekoitetaan biomassan kanssa ja näin prosessissa saadaan enemmän lämpöä tai sähköä.
– Energiapuun käytössä on myös parannettavaa. Lämpöarvoltaan huonoa ja märkää puuta ei kannata polttaa. Tämän vuoksi energiapuun kuivaamiseen sen varastoinnin aikana olisi kiinnitettävä huomiota, Martti Mölsä toteaa.
Alueviesti 24.4.2013
Venttiilin avaus säästää 70 000 litraa öljyä
Punkalaitumella yli 50 prosenttia lämmöstä tuotetaan uusiutuvalla energialla.
Asunto-osakeyhtiö Isopentin alakerrassa on liuta iloisia miehiä maanantaina 22. huhtikuuta. Yhtiön isännöitsijä ja perussuomalainen kansanedustaja Martti Mölsä avaa lämmönvaihtimen venttiilin. Toimenpide tuo kerrostaloon ja viereiseen liikekeskukseen puuenergialla syntyvää aluelämpöä. ”Tämä tietää yhteensä noin 70 000 öljylitran säästöä. Eipä tarvitse enää maksaa öljystä Irakiin tai Iraniin”, selvittää Mölsä.
Lämmönvaihtimeen tarvittavat osat ja työt maksoivat noin 15 000 euroa. Liittymismaksu oli 3 000 euroa. Investointi maksaa itsensä takaisin nopeasti, kun öljyyn on mennyt yli 100 000 euroa vuodessa. ”Tässä tapauksessa kuoletus tapahtuu jopa vuodessa, koska öljyä on kulunut paljon. Yleensä kuoletusaika on 2-3 vuotta” toteaa LVI-suunnittelija Janne Räsänen. Lämmön tuottaa Maatalousyhtymä Vähä-Jaakkola. He aloittivat uusiutuvan puuenergian käytön aluelämmön tuotannossa 2007. Yhtymässä toimivat veljekset Tero ja Timo Vähä-Jaakkola. ”Punkalaitumella riittää puuhaketta. Metsien omistajille on melkein sama, myydäänkö kuitupuuta tehtaille vai hakkeeksi. Hinnassa ei ole juuri eroa. Hakkuu on kuitenkin helpompaa hakkeeksi, koska raaka-aine voidaan varastoida yhteen kasaan”, kertoo Tero Vähä-Jaakkola.
Punkalaitumen kunta lähti puuenergian käytön kehittämiseen jo 1996. Silloin ajatuksena oli energiantuotannon lisäksi lisätä voimallisesti puusta rakentamista. Se oli ensimmäinen hanke, johon kunta sai EU-rahaa. ”Puurakentaminen ei niinkään lähtenyt liikkeelle, mutta puuenergian käyttö sitäkin paremmin. Tämän uuden kohteen jälkeen yli 50 prosenttia Punkalaitumella tarvittavasta lämpöenergiasta tuotetaan uusiutuvalla energialla”, huomauttaa Martti Mölsä. Kunnan omistamia rakennuksia siirretään aluelämpöön aina, kun öljylämmityslaitteita pitää uusia. Kunnan kiinteistöistä kaikki voidaan lämmittää uusiutuvalla energialla. Mölsällä on myös ajatus jätteiden hyödyntämisestä lämpöenergian tuotannossa. ”Yksi tärkeä asia olisi polttaa kunnassa muodostuvat jätteet energiaksi. Tästä muodostuisi huomattavaa säästöä pelkästään kuljetuskustannusten osalta. Samalla Punkalaidun etenisi yhä enemmän kohti kestävää kehitystä.”
YLE Puheradion Politiikkaradio 17.4.2013
Punkalaitumen Sanomien verkkosivut 11.4.2013
Mölsä esittää Punkalaitumen museointia
Kansanedustaja Martti Mölsä (ps) esitti 10. huhtikuuta käydyssä eduskunnan lähetekeskustelussa kuntaministeri Henna Virkkuselle Punkalaitumen kunnan museointia. Mölsä esittää, että mikäli kuntauudistus toteutuu ja pienet kunnat tuhotaan, Punkalaitumesta muodostettaisiin ns. museokunta, jota voitaisiin tulevaisuudessa verrata uudistuksen myötä väkisin muodostettaviin suurkuntiin.
Kuntauudistuksen käsittely jatkuu eduskunnan hallintovaliokunnassa, joka käsittelee lakiesityksen ja valmistelee päätösehdotuksen täysistunnolle. Lain on tarkoitus tulla voimaan heinäkuun alussa ja kuntien on lain mukaan ilmoitettava marraskuun loppuun mennessä, minkä kuntien kanssa ne selvittävät liitosta. Selvitys pitää saada valmiiksi vuoden 2014 heinäkuuhun mennessä.
Punkalaitumen Sanomat 11.4.2013
Tässä vaan kitkutetaan
Näin tokaisi pääministeri Jyrki Katainen (kok) hallituksen kehysriihen jälkeen, kun joku kyseenalaisti hallituksen toimintaedellytykset. Näin voisivat tokaista myös pienet yritykset ja pienituloiset veronmaksajat hallituksen kehyspäätösten perusteella.
Nykyinen hallitus jatkaa kuntien kyykyttämistä. Kehysriihessä päätettiin, että kuntien valtionosuuksia leikataan jo päätettyjen yli 1,1 miljardin euron lisäksi ensi vuonna 237 miljoonaa euroa. Sama tahti jatkuu koko kehyskauden ajan niin, että leikkauksien taso vuonna 2017 on 265 miljoonaa euroa tähän vuoteen verrattuna. Suuri menoerä kunnille on myös pitkäaikaistyöttömien aktivoiminen jo 300 päivän jälkeen. Raja oli ennen 500 päivää. Tämä hallituksen päätös tehtiin tilanteessa, jossa työttömien määrä kasvaa huolestuttavaa vauhtia. Kyseessä on hallituksen mukaan 150 miljoonan euron siirto valtion menoista kuntien menoiksi. Tämän kyykyttämisen maksavat tietysti veronmaksajat. Paineet kuntien veroprosenttien korotuksiin ovat kovat. Lisäksi kiinteistöverot nousevat rakennuksien ikäalennuksien myötä.
Nykyinen hallitus jatkaa edeltäjiensä tiellä. Kuntatalouden menot ovat lähes kaksikymmenkertaistuneet neljässä vuosikymmenessä ja tämä ei ole mikään ihme kun tiedetään, että kuntien lakisääteiset tehtävät ovat samassa ajassa lähes viisinkertaistuneet. Kuntatalouden velka on viime vuosina kasvanut yli 10 miljardiin euroon. Sen lisäksi, että kuntasektori käy, hallituksen toimenpiteiden takia, veronmaksajan kukkarolla, hallitus päätti nostaa sähkö- ja polttoaineveroja. Vähävaraisten kansalaisten lisäksi hallitus kurittaa eläkeläisiä ja ikääntyneitä ihmisiä nostamalla Kelan matkakorvausten omavastuuta toisen kerran peräkkäin. Tämän vuoden alussa matkojen omavastuut nousivat yli 50 prosenttia ja kehysriihessä hallitus päätti saman kokoluokan leikkauksesta matkakorvauksiin. Näinkö tämä nyt sitten menee, että pienet yritykset ja pienituloiset maksavat sen mikä jää saamatta verotuloina yhteisöveron alennuksen vuoksi. Pitää muistaa, että Suomessa on Tilastokeskuksen mukaan 688 000 pienituloista eli lähes 700 000 suomalaista kitkuttaa tonnilla kuukaudessa.
Epävarmuutta kunnissa lisää myös se, että hallitus pyyhki kehysriihen pöytää sote-selvitystyöryhmän raportilla, jonka mukaan Suomeen olisi muodostettu 34 sote-aluetta. Tarkkaa määrää ei taida tietää kukaan ja jos tietääkin ei sitä kerro. Pääministeri Katainen sanoi kehysriihen jälkeen, että alueita on vähemmän kuin 34. Valtiovarainministeri Urpilainen (sd) on antanut ymmärtää, että luku on lähempänä 20:tä kuin 30:tä. Muut hallituspuolueet eivät juurikaan ole kommentoineet koko sote-sekoilua, josta on viime päivinä muodostunut farssi.
Kuntarakennelain piti alun perin tulla voimaan vuoden vaihteessa, sitten vappuna ja viimeisen tiedon mukaan heinäkuun alusta. Ei hallituksen toiminta tässäkään asiassa kovin vakuuttavalta ole vaikuttanut. Samanlainen kompurointi jatkui, kun hallitus päätti kehysriihessä toteuttaa omasta mielestään nerokkaan verouudistuksen. Pääministeri Kataisen suosikkisanoja käyttäen osinkoveromalli on ”fantastinen ja reilu”. Kehysriihen tiedotustilaisuudestakin tuli farssi, kun ilmeni, että kaikki ministerit eivät tienneet mitä on tullut päätettyä. Onneksi hallituksen apupuolueesta löytyi kuiskaaja, joka herätti ministeri Arhinmäen (vas). Valtiovarainministeri Urpilaisenkin oli pakko myöntää, että osinkoverouudistuksesta löytyi valuvika. Vikojen korjauksen jälkeenkin osinkoverouudistuksen voittajia ovat valikoidut listaamattomien yhtiöiden omistajat.
Valtiosihteeri Martti Hetemäen mukaan kehysriihessä päätettiin yhteensä noin 590 miljoonan euron veronkiristyksistä ja menoleikkauksista vuoden 2015 tasolla. Lukuun sisältyy uudet kiristykset osinkoverotuksessa. Hetemäki on todennut Helsingin Sanomissa 7.4., että ”jos tästä mekaanisesti vähennettäisiin yhteisöveron dynaamiset vaikutukset, niin päädyttäisiin noin 200 miljoonan euron sopeutukseen”. Hallitus siis toivoo, että yhteisöveron alentamisella, joka on sinänsä hyvä asia, saadaan kerättyä noin 390 miljoonaa euroa lisää verotuloja valtion kassaan. Paineet valtiontalouden tasapainottamisesta on nyt siirretty pienten yritysten ja pienituloisten veronmaksajien niskaan.
Punkalaitumen Sanomat 14.3.2013
Kuohkeaa byrokratiaa
Sastamalan kaupungin logistiikkapäällikkö Alpo Jokinen oikoi Punkalaitumen Sanomissa 7.3.2013 päätoimittaja Juha Aron tekemiä kirjoituksia, jotka liittyivät Kuljetustenohjauskeskuksen palvelujen käyttöönottoon Punkalaitumella. Jokinen toteaa kirjoituksessaan, että Kuljetustenohjausjärjestelmän keskeinen lähtökohta on, että kuljetuspalvelun tarvitsijalle järjestetään turvallinen, hänen terveydentilansa ja yksilönsuojansa huomioon ottava ja laadun takaava kuljetus. Tätäkin uudistusta perustellaan sillä, että väestö on tulevina vuosina rajusti ikääntymässä, jolloin näidenkin palvelujen tarve lisääntyy ja kustannukset ovat räjähdysmäisesti kasvamassa.
”Väestö ikääntyy rajusti ja kustannukset kasvavat räjähdysmäisesti.” Tätä viestiä meille syötetään nykyään joka tuutista. Niistä ikäluokista, jotka turvasivat maamme itsenäisyyden ja rakensivat murjotun isänmaamme uudestaan, on tehty syntipukkeja muun muassa nykyiseen taloustilanteeseen. Täytyy kuitenkin muistaa, että he ovat veronsa ja eläkkeensä maksaneet. Moni heistä menetti terveytensä maataan puolustaessa ja Suomea rakentaessa. Uskon ja toivon, että he eivät kuitenkaan taitu tämänkään taakan alla. Näin teki esimerkiksi eräs sotiemme veteraani, odotettuaan Kuohke-taksia yli kolme tuntia. Hän päätti maksaa tästedes kuljetuksensa itse. Vammaispalvelu- ja sosiaalihuoltolain uudistusten tavoitteena ei kuitenkaan ole se, että lakien määräämiin palveluihin oikeutetut joutuvat tekemään tällaisia ratkaisuja. Sosiaalihuollon lainsäädännön uudistamistyöryhmän mukaan uusi sosiaalihuoltolaki vahvistaa asiakkaan oikeutta saada palveluja, joiden tulisi olla yhdenvertaisesti asukkaiden saatavissa ja saavutettavissa. Näin saattaa olla Tampereen kaupunkiseudulla, mutta ei tällä hetkellä Punkalaitumella. Taksiyrittäjiä tästä on turha syyttää. He palvelevat asiakkaitaan parhaansa mukaan.
Punkalaitumen Sanomat 28.2.2013
Perjantaina 21.2. pidetty elinkeinoseminaari antoi hyvän vaikutelman, että kunnassamme puhaltavat uudet tuulet. Paikalliset vahvuudet ovat vihdoinkin saamassa tuulta purjeeseen.
1996 Punkalaitumen Yrittäjät käynnisti Puulaidun 2000 –projektin, jonka tavoitteena oli paneutua voimakkaasti yhteen Punkalaitumen paikalliseen vahvuuteen eli puuhun. Silloin konkreettiset saavutukset jäivät yhden puutavarakuivaamon rakentamiseen ja lastuvillan valmistamiseen punkalaitumelaisessa yrityksessä. Ehdotusasteelle jäi Haukankosken öljylämpökeskuksen muuttaminen hakelämpövoimalaksi. 1997 valmistunut Vanhustenkotiyhdistyksen hakelämpökeskus voidaan lukea myös projektin kautta aikaan saaduksi. Myöhemmin SHT-Tukku Oy rakensi uuden metsähakkeella toimivan lämpökeskuksen, jolla lämpiää kunnantalo ja sen ympärillä olevat koulurakennukset. Tämän jälkeen muutoksia kotimaiselle polttoaineelle on tapahtunut maatiloilla ja suurimpana on nyt Maatalousyhtymä Vähä-Jaakkolan metsähakkeella toimiva aluelämpövoimala. Tänä päivänä, 17 vuotta Puulaidun 2000-projektin käynnistymisen jälkeen, kunnassamme kiinteistöistä 45 % lämpiää kotimaisella paikallisella energialla. 50 %:n raja rikkoontuu huhtikuussa, kun edellä mainittuun aluelämpökeskukseen liitetään kaksi kerrostaloa ja liikerakennus.
Pidetty tilaisuus antoi uskoa, että jatkoa on tulossa ja mm. kunnankin loput rakennukset lämpiävät lähitulevaisuudessa kotimaisella energialla. Samalla kunnanjohtaja Lauri Inna loi uskoa, että jatkossa voidaan painoaluetta kohdistaa metsävarojen hyödyntämiseen eri muodoissa, muuallakin kuin lämmitysenergiassa. Vaihtoehtoja on paljon. Euroopassa päästökauppa nostaa fossiilisten polttoaineiden hintoja. Siksi kehittyneillä ratkaisulla voidaan kunnassammekin tuottaa bioenergiaa, biodieseliä, biosähköä jne. Samaan aikaan EU kuitenkin jauhaa uusia direktiivejä, lakeja ja asetuksia täyttä vauhtia. Siksi kilpailussa on oltava mukana täysillä ja nyt on sen aika. Joko olisi Risto Simulan esittämän etanolitehtaan vuoro? Aika näyttää!
Punkalaitumen Sanomat 24.1.2013
Kilpailuvirasto - kenen asialla?
Kilpailuvirasto on Työ- ja elinkeinoministeriön hallinnonalaan kuuluva organisaatio, jonka visiossa Suomi on uudistumiskykyinen markkinatalous, jossa kilpailu palvelee kuluttajien ja elinkeinoelämän etua. Kilpailuvirasto itse haluaa olla uskottava yhteiskunnallinen vaikuttaja ja arvostettu työpaikka. Viraston toiminta tähtää hyvinvoinnin lisäämiseen yhteiskunnassa. Asiakkaat ja kuluttajat hyötyvät toimivista markkinoista valintamahdollisuuksien lisääntymisenä, innovaatioina sekä hyödykkeiden parempana laatuna ja edullisempina hintoina. Näin virasto esittelee toimintaansa nettisivuillaan.
20.12.2012 julkaisemassaan tiedotteessa Kilpailuvirasto esittää, että markkinaoikeus määräisi Valio Oy:lle 70 miljoonan euron seuraamusmaksun määräävän aseman väärinkäytöstä perusmaitojen valmistuksen ja tukkumyynnin markkinoilla. Virasto on lisäksi määrännyt Valion lopettamaan lähes kolme vuotta jatkuneen kilpailulain vastaisen menettelyn. Kilpailulain vastaisena määräävän aseman väärinkäyttönä pidetään muun muassa menettelyä, jossa määräävässä asemassa oleva yritys hinnoittelee tuotteensa alle kustannusten sulkeakseen markkinoilta tehokkaan kilpailun. Tällaista kilpailun poissulkemiseen tähtäävää alihinnoittelua kutsutaan saalistushinnoitteluksi. Kilpailuviraston mukaan alihinnoittelun tarkoituksena on ollut saavuttaa lähes monopoliasema markkinoilla ja nostaa sen jälkeen hinnat takaisin tasolle, jolla ne olivat ennen Arla Ingmanin tuloa markkinoille. Kilpailuviraston päätöksen perusteella Valio ilmoitti nostavansa perusmaidon hintaa noin 30 prosenttia. Virasto määritteli päätöksessään Valion keskimääräisen tappion sentteinä, jonka Valio muunsi prosenteiksi. Nyt on katsottava myös hieman taaksepäin, kun muistamme kuinka Arla valtasi Suomen markkinat harjoittamalla tuotteidensa polkumyyntiä. Arla on ilmoittanut, että sillä on hinnankorotuspaineita, samoin Satamaito. Luonnollista tässä tilanteessa on, että myös vähittäiskauppa korottaa hintojaan. Jatkossa on selvää, että elintarviketukkuliikkeet alkavat ostaa halvempaa maitoa esimerkiksi Virosta ja Saksasta. Tämän seurauksena suomalainen maidontuotanto hiipuu ja joukko maatalousyrittäjiä tekee konkurssin.
Syksyllä 2009 Kilpailuvirasto avasi bensiinimarkkinoihin liittyvän selvityksen useiden huoltamoyrittäjien yhteydenottojen perusteella. Huoltamoyrittäjät totesivat sopimuskumppaneinaan toimivien öljy-yhtiöiden myyvän polttonesteitä vähittäistasolla (esim. kylmäasemilla) kuluttajille tietoisesti jopa halvemmalla hinnalla kuin millä niitä myytiin tukkutasolla oman jakeluketjunsa itsenäisille huoltamoyrittäjille. Suomen Bensiinikauppiaitten ja Liikennepalvelualojen Liiton mukaan öljy-yhtiöt käyttävät väärin vahvaa asemaansa sopimuskumppaneitaan eli omaa polttonestettä myyviä itsenäisiä huoltamoyrittäjiä kohtaan. Kilpailuvirasto selvitti asiaa miltei kolme vuotta ja totesi, että sen selvityksissä ei ole tullut esiin sellaisia kilpailua rajoittavia markkinarakenteita tai markkinoiden toimivuuteen vaikuttavia menettelyjä, joihin olisi syytä puuttua kilpailulain säännösten perusteella. Kilpailuvirasto toteaa kuitenkin päätöksessään, että ei ole kuitenkaan poissuljettua, etteikö muu lainsäädäntö voisi tulla tällöin sovellettavaksi. Toisin sanoen Kilpailuvirasto pesi kätensä tässä asiassa toteamalla, että lakia rikotaan, mutta asia ei kuulu meille. Itsenäistä huoltamoyrittäjää tämä tieto ei paljoa lämmitä. Onkin pakko todeta, ettei tällaisilla kilpailuviraston antamilla määräyksillä ja sanktioilla pitäisi olla mitään juridista merkitystä, koska näytöt antavat ristiriitaista tietoa kentältä. Tavoitteet ovat epäselvät ja suomalaista etua ja yhteiskuntaa ajetaan alas tällaisten virastojen toimesta. Puurot ja vellit ovat menneet sekaisin.
Mainittakoon, että Kilpailuvirasto ja Kuluttajavirasto yhdistyivät 1.1.2013 Kilpailu- ja kuluttajavirastoksi.
Suur-Tampere 23.1.2013
Tasavallan presidentti ilmoitti uudenvuodenpuheessaan, että hänellä on rohtoja Suomen taloustilanteen parantamiseksi. Presidentti tosin ilmoitti myös, että nämä rohdot ovat vaikeasti nieltäviä. Suomen hallitus on ilmeisesti ottamassa käyttöön nämä Niinistön mainitsemat rohdot, kun se kokoontuu helmi- maaliskuun vaihteessa tekemään talouslinjauksiaan. Hallitus nimittää näitä rohtoja sopeutustoimiksi, jotka käytännössä tarkoittavat veronkorotuksia ja leikkauksia. Hallitusohjelmassa ja budjettikehysneuvotteluissa hallitus sopi yhteensä 4,6 miljardin euron sopeutustoimista, joista puolet koostuu leikkauksista ja puolet veronkorotuksista. Tämän vuoden budjetissa sopeutus on kuitenkin pääasiassa verotuksen kiristämistä. Kovemmat tropit otetaan käyttöön vuosina 2014 ja 2015, kun suurin osa leikkauksista tulee voimaan. Jotain rohtojen kitkeryydestä kertoo se, että vuonna 2015 menoleikkauksia on yli seitsemän kertaa enemmän kuin tänä vuonna ja vielä enemmän siis pitäisi sopeuttaa, niin kuin se hienosti sanotaan. Sen lisäksi, että nykyinen hallitus leikkaa se myös todennäköisesti korottaa edelleen pieni- ja keskituloisten veroja. Alv:n korotus on helppo konsti hankkia lisää rahaa valtion pohjattomaan kassaan, samoin kuin tuloverojen korottaminen. Leikkauspöydälle joutuvat todennäköisesti kaikki nykyiset edut, kuten lapsilisät, kotihoidontuet, opintorahat ja niin edelleen. Tätä pohjusti myös tasavallan presidentti uudenvuodenpuheessaan toteamalla, että elämme niukkoja aikoja, jotka vaativat ajattelemaan, voiko jostain edustaan luopua. Yksi esimerkki etujen leikkaamisesta on hallitusohjelmaan kirjatun leikatun eläkeindeksin korjaamisen peruminen.
Tämän hallituksen matokuurin taustalla on Suomen valtion velkakierre. Valtionvelka oli vuodenvaihteessa 83,9 miljardia euroa eli jokainen suomalainen oli tuolloin velkaa 15 457 euroa. Tämän vuoden lopussa velan arvioidaan olevan n. 96 miljardia euroa. Osasyy valtion velkakierteelle on rahan syytäminen luottokelvottomien valtioiden, niiden valvonta- ja pääomitusvastuulla olevien kriisipankkien sekä kriisivaltioiden- ja pankkien yksityisten rahoittajien tukemiseen. Taloussanomien epävirallisen arvion mukaan Suomen piikissä on enimmillään jopa 50 miljardia euroa muutaman viime vuoden kriisitoimiin liittyviä sitoumuksia ja tukilupauksia muiden eurovaltioiden ja ulkomaisten kriisipankkien rahoittamiseksi. Kaiken kukkuraksi tämä rahan lapioiminen kriisimaille on vastoin EU:n perussopimusta, joka määrää, että EU:n jäsenvaltioiden keskinäinen rahoitustuki on kiellettyä. Tämä kannattaa muistaa, kun ostamme entistä kalliimpia elintarvikkeita ja muita elämiseen välttämättömiä hyödykkeitä, ja kun joudumme luopumaan eduistamme. Samoin on hyvä muistaa, kuinka hallitus on jo puuttunut merkittävällä tavalla rakenteisiin alas ajaessaan maaseudun palveluverkostoa. Kaikesta huolimatta toivotan hyvää alkanutta vuotta 2013.
Punkalaitumen Sanomat 17.1.2013
Luottamuspaikat nuijittiin puolessa tunnissa
Syksyn kuntavaaleissa valittu uusi kunnanvaltuusto aloitti työnsä puolen tuntia kestäneellä kokouksella maanantaina. Poliittisten ryhmien solmima sopimus luottamuspaikkojen jaosta piti ja niinpä talous- ja hallintojohtaja Oili Mölsä sai lukea toimielinten jäsenet pykäläkohtaisesti suoraan paperilta. Valtuustoa johtamaan valittiin Outi Uusi-Kouvo (kesk) ja kunnanhallitusta Sirkka Madekivi (kok).
Uuden valtuuston ensimmäisen kokouksen avasi valtuuston vanhin Matti Seppä (kesk). Hän käsitteli avauspuheenvuorossaan tovin valtuustotyössä lähiaikoina eteen tulevia haasteita. Kunta- ja soteuudistuksen lisäksi Seppä nosti esiin koulupuolen kehittämisen ja ikäihmiset.
– Erityisesti lukion säilyttäminen on vakavan pohdinnan paikka. Sen eteen on tehtävä töitä myös kodeissa, jotta nuoret kasvaisivat ajatukseen, että lukion voi suorittaa myös Punkalaitumella, Seppä totesi.
Hän oli valmis pohtimaan myös ikäihmisten kotona asumisen tukemista. – Nykyinen kodinhoitaja ei tee samaa työtä, kuin kodinhoitaja aiemmin. Vanha systeemi oli parempi ja säästi kuntalaisten rahoja.
”Paperivaali” aloitettiin välittömästi ensimmäisenä esityslistalla ollutta suhteellisten vaalien lautakuntaa valittaessa. – Valtuustoryhmät ja puoluejärjestöt ovat tehneet yhteisen neuvotteluratkaisun ja kaikkien ryhmien osalta päästään heti alkuun hyvässä yhteistyössä. Henkilövalinnoista ei tarvitse näin keskustella, puhutaan sitten tärkeämmistä asioista valtuustokauden aikana, totesi Timo Karunen (kesk) esittäessään luottamuspaikkasopimuksen ottamista ohjenuoraksi valintoja tehtäessä.
Valtuuston puheenjohtajaksi valittiin suurimman valtuustoryhmän Keskustan Outi Uusi-Kouvo. Ensimmäiseksi varapuheenjohtajaksi valittiin Martti Mölsä (ps) ja toiseksi varapuheenjohtajaksi Harri Lumme (kok).
Outi Uusi-Kouvo kiitti valtuustoryhmiä hyvin sujuneista neuvotteluista. – Se, että kaikki ryhmät ovat mukana, on erinomainen asia. Yksimielisyyttä ei aina tarvita mutta kykyä keskustella sitäkin enemmän.
Kunnanhallituksen puheenjohtajuus säilyi neuvotteluissa kokoomuksella. Puheenjohtajaksi valittiin Sirkka Madekivi. Hallituksen varapuheenjohtajaksi tuli Timo Karunen ja jäseniksi Sari Myllyniemi (ps), Ville Seppä (ps), Sanna Salioja (kesk), Juha Kouvo (kesk) ja Petri Korhonen (sdp).
Valtuusto hyväksyi kokouksessaan Sastamalan perusturvakuntayhtymän ja Työterveys Akaasian loppuselvityksen sekä tilinpäätöksen viime vuodelta. Punkalaitumen kunnalle palautuu Saspelta noin 35 850 euroa.
Valtuusto valitsi toimihenkilöt kunnan eri lautakuntiin sekä edustajat kuntayhtymiin, toimikuntiin ja neuvottelukuntiin.
Tarkastuslaukunta: Pj. Sami Ali-Rantala (kesk), vpj. Ari Prihti (ps), jäsen Soili Männistö (kok).
Keskusvaalilautakunta: Pj. Tapani Henttinen (kesk), jäsenet Marju Pihlajamaa (kok), Mikko Rantanen (sdp) ja Mauri Multanen (vas).
Sivistyslautakunta: Pj. Matti Seppä (kesk), vpj. Kaisa Hyyti-Suojanen (kok), jäsenet Kari Lehtinen (kesk), Riikka Suominen (kesk), Reijo Rantanen (ps), Virva Uusikartano (ps) ja Marja Wakkala (sdp).
Tekninen lautakunta: Pj. Sami Ojanen (ps), vpj. Jaana Ekilä (kesk), jäsenet Hanna-Riitta Pärssinen (ps), Maria Salo (kesk), Heikki Jonkka (kesk), Antti Reunanen (sdp) ja Juha Yli-Parri (kok).
Rakennuslautakunta: Pj. Arto Asa (kok), vpj. Tomi Anttila (ps), Eeva-Liisa Räsänen (kesk), Mauri Multanen (vas) ja Marita Koisti (sdp).
Henkilöstöjaosto: Pj. Juha Kouvo (kesk), vpj. Sari Myllyniemi (ps), jäsen Sirkka Madekivi (kok).
Huittisten kaupungin kasvatus- ja opetuslautakunta: Marju Pihlajamaa (kok). Huittisten Seudun Kansalaisopiston johtokunta: Terttu Routsi (sdp) ja Esko Keto (kesk). Kiinteistötoimitusten uskotut miehet: Risto Sipilä (kok), Esko Keto (kesk), Matti Ollikainen (kesk), Tommi Rintala (ps), Tapio Korhonen (ps), Marju Pihlajamaa (kok), Marita Koisti (sdp), Maria Salo (kesk) ja Marja Wakkala (sdp).
Käräjäoikeuden lautamiehet: Juha Yli-Parri (kok) ja Riikka Suominen (kesk).
Loimaan seudun musiikkiopiston johtokunta: Pauli Ahvenus (kok) ja Heli Varpula (kesk). Pirkanmaan liiton kuntien edustajakokous: Outi Uusi-Kouvo (kesk). Poliisipiirin neuvottelukunta: Jukka Hyyti (kok).
Sastamalan kaupungin sosiaali- ja terveyslautakunta: Timo Karunen (kesk) ja Marju Pihlajamaa (kok). Saskyn yhtymävaltuusto: Tapani Murtoo (kesk), Eeva-Liisa Räsänen (kesk), Ari Prihti (ps) aj Sirkka Madekivi (kok). Varsinais-Suomen sairaanhoitopiirin yhtymävaltuusto: Ritva Koivula (kesk) ja Pasi Siukola (kok).
Aamulehden Lukijalta-sivu 9.1.2013
Presidentti vaikutti neuvottomalta
Tasavallan presidentti Sauli Niinistön uudenvuodenpuhetta on julkisuudessa luonnehdittu perinteisellä tyylillä pidetyksi ja perinteiseksi. Niinistön puhe ei yllättänyt tyylillään eikä sisällöltään, kertoo puheviestinnän tutkija, professori Pekka Isotalus. Hänen mukaansa uutta olivat poikkeukselliset kielikuvavalinnat. Pientä kulkijaa puheen sisältö kuitenkin hämmästyttää ja kummastuttaa. Tasavallan presidentti Sauli Niinistö teki uudenvuodenpuheessaan selväksi, että Suomessa eletään jälleen ennen kokematonta ja hämmentävää aikaa. Niinistö totesi, että talouden hallinta ei enää ole vain omissa käsissämme. Sopii kysyä kenen käsissä se sitten on? Lisää hämmennystä presidentin puheessa aiheutti myös tyyli, jota hän käytti puhuessaan globalisaatiota. Niinistön mukaan globalisaatio näyttäytyy vallan ja vaurauden uusjakona, joka koskee kaikkia ja jossa kenenkään menestys ei ole itsestään selvää. Suuria kysymyksiä herättää lause, jossa hän toteaa, että kenelläkään ei ole täyttä varmuutta tämän kehityksen suunnasta. Siis talouden hallinta ei ole enää omissa käsissämme ja vallan ja vaurauden uusjaon kehityksestä ei ole täyttä varmuutta. Kuulostaa erittäin huolestuttavalta.
Kuten tasavallan presidenttikin puheessaan mainitsi, Suomessa on viime aikoina lausuttu paljon vakavia varoituksen sanoja. Toisaalta uhataan lisääntyvällä työttömyydellä ja toisaalta työvoimapulalla. Hallitus on tehnyt selväksi, että viimeistään kevään budjettiriihessä tehdään merkittäviä menoleikkauksia ja toisaalta kulutuksen toivotaan lisääntyvän kasvun turvaamiseksi. Niinistö vahvistaa tällaisten viestien lisäävän hämmennystä. Aika lohduttoman kuvan Suomen tilanteesta antaa se, että presidentti on varsin neuvoton ongelmien edessä. Hän mainitsi puheessaan, että Suomella on kaksi osin päällekkäistä ja ristikkäistä ongelmaa. Suomi velkaantuu kepeämmin kuin koskaan ja ikääntyy enemmän kuin koskaan. Lääkkeeksi näihin kahteen vaivaan Sauli Niinistö tarjoaa kasvua, mutta toteaa, että sen varaan ei voi nyt tuudittautua. Hänellä on kuitenkin vaivoihin rohtoja, jotka valitettavasti ovat vaikeasti nieltäviä. Eikö tällainen toteamus presidentin suusta lisää entisestään kansan hämmennystä?
Niinistö muistutti jälleen myös itsekkyyden ja suoranaisen ahneuden noususta Suomessa. Hänen mukaansa se on merkki oikeudentunnon kuihtumisesta, jolloin ei välttämättä tehdäkään niin kuin tuntuu oikealta, vaan kahmitaan itselle eniten hyötyä. Presidentin mukaan sillä asenteella yhteisöstä katoaa luottamus. Näin totisesti tapahtuu kun kansa tietää, että johtajien palkat ovat viime aikoina nousseet jopa 50 prosenttia. Tasavallan presidentti muistutti myös puheessaan, että elämme niukkoja aikoja, jotka vaativat ajattelemaan, voiko jostain edustaan luopua. Tällä maininnalla ja ilmoituksellaan palkkionsa alentamisesta presidentti avaa latua hallitukselle ottaa käyttöön vaikeasti nieltävät rohdot, joista yksi lienee palkkojen alennus.
Moni pieni kulkija kokee itsensä syylliseksi nykyiseen menoon. Pitäisi kuluttaa enemmän ja luopua saavutetuista eduistaan pelastaakseen Suomen. Toisaalta kiristynyt verotus ja hintoihin siirretty alv:n korotus ei kerta kaikkiaan anna pienituloiselle mahdollisuutta lisätä kulutustaan. Epävarmuutta lisää myös uhkailu vaikeasti nieltävien rohtojen syöttämisestä kansalle. Varsin masentavaa on myös kuulla valtakunnan päämieheltä, että elämme ennen kokematonta ja hämmentävää aikaa, jossa talouden hallinta ei ole omissa käsissämme. Kaiken kaikkiaan tasavallan presidentin uudenvuodenpuheella oli passivoiva sanoma, joka pahimmillaan aiheuttaa taantuman muuttumisen lamaksi.
YLE Tampere 3.1.2013
Näin kansanedustajat kommentoivat palkan alennuksia:
MARTTI MÖLSÄ (PS): Voidaan alentaa, mutta populismista on kyse. Hallitus ja presidentti haluavat pelastaa nahkansa. Maksumiehiksi halutaan laittaa keskipalkkaiset. Palkka-ale ei kuitenkaan laajassa mitassa tulisi koskemaan rikkaita, sillä merkittävä osa esimerkiksi yritysjohtajista jäisi sen ulkopuolelle. Nyt yritetään tupo-ratkaisua hallituksen ja presidentin voimalla.